text:
Musenyeri Mbonyintege arasaba imfungwa za gereza ya Mpanga kwirega no kwemera ibyaha
Umushumba wa diyoseze Gatorika ya Kabgayi, Smaragde Mbonyintege mu gitambo cya misa yatuye kuri iki cyumweru tariki 6/05/2012 muri gereza ya Mpanga yasabye imfungwa zaho kwirega no kwemera icyaha.
Nyuma y’icyo gitambo cya misa abagororwa bagera kuri 200 biyemeje kwirega no kwicuza ibyaha bakoze bagahabwa isakaramentu rya Batisimu cyangwa kugarukira Imana mu idini rya kiliziya gatorika.
Musenyeri Mbonyintege yabahaye ubutumwa bwibanze ku kubagaragariza ko Imana ibakunda kimwe n’abandi bantu badafunze.
Yagize ati: “ Iyo umuntu atazi Imana akibera mu buzima bwa gipagani aba ari umucakara w’icyahaâ€.
Ashingiye ku nyigisho y’ijambo ry’Imana yasabye abandi bakinagiye imitima kwemera bagahinduka bakaba ibyaremwe bishya biyunga n’Imana n’abantu.
Yibibukije kandi ko bagomba gukundana bakirinda ikintu cyose cyabasubiza mu byaha byatuma baca ukubiri n’ugushaka kw’Imana.
Gato Sano Alexi, umuyobozi wa gereza ya Mpanga yavuze ko gutura igitambo cya misa muri iyo gereza bifasha imfugwa zaho kugira ubutwari bwo kwemera kwicuza ibyaha bakoze. Asanga ibitambo bya misa byakozwe mu myaka yashize byaragiye bitanga umusaruro mu kongera umubare w’abemeye kwirega no kwicuza ibyaha bakoze.
Iki gitambo cya misa cyabaye muri gereza ya Mpanga gikorwa buri mwaka hagamijwe guha abagororwa bahafungiye inyigisho y’isanamitima ibafasha mu kwemera kwirega no kwemera ibyaha.


c: text/html

text:
Abanyarwanda baributswa kwita ku burenganzira bw’abagororwa
Ubuyobozi bw’umuryango Transparence International bwatangiye ubukangurambaga bwo gukumira amakimbirane ku bafungwa bimwa uburenganzira n’imiryango yabo.
Transparency International yatangiye umushinga wo gutanga ubufasha bw’amategeko ku bafungwa, isaba abafite imiryango y’abafunzwe kutabaha akato, ni umushinga watangiye 2016 ukazarangira 2019.
Ndabarushimana Collette umukozi wa Transparency International aganira n’abaturage bo mu karere ka Rubavu umurenge wa Nyakiriba kuwa 29 Werurwe 2017, yasabye abaturage gusura no kwita ku bagororwa, asaba abantu baba batabona ababo bafunzwe kusaba ubufasha Transparence International kuko ibafasha kubona abantu babo ifatanyije n’urwego rw’igihugu rushinzwe amagereza.
Mu kwegera abagororwa no kubegereza ubutabera bunoze, buri cyumweru hari umukozi wa Transparence International usura amagereza kugira ngo atange ubwunganizi bw’amategeko ku bagororwa bafite ibibazo, abagororwa bakaba baragaragaje ko imiryango yabo bamwe ibatererana.
Ndabarushimana avuga ko hari abagororwa bafungurwa bagasanga abagore barashatse abandi bagabo cyangwa umugore agasanga umugabo yarashatse undi mugore bigakurura amakimbirane.
Yagize ati "Twifuza kwigisha abanyarwanda guha uburenganzira abagororwa babasura, ndetse bakirinda n’ibindi byakurura amakimbirane."
Ndabarushimana avuga ko bimwe mu bibazo bagezwaho n’abagorwa hari ukurenza igihe bakatiwe gufungwa. Ati "Twifuza ko abaturage bamenya uburenganzira bw’abagororwa, n’igihe bagize ikibazo bamenye uburyo cyakemuka."
Tuyisenge Dieudonne wakurikiye ubujyanama bwa Transparency International avuga ko abanyarwanda bakeneye kumenya amategeko n’uburenganzira bahabwa, avuga ko bikwiye ko basobanurirwa uburenganzira bw’abagororwa.
Ati "Hari abagororwa bafungurwa bagasanga abo basize mu ngo baragurishije imitungo, abandi bagahabwa akato, dukurikije inama twahawe twumvise ko umuntu ufunguwe adakwiye guhabwa akato.
Ikindi twabashije kumenya nuko hari abunganira abantu mu mategeko batishoboye. Dutekereza ko ibi bizagabanya ibibazo bihora mu nkiko."
Nyirabutsisi Damalisi, umuturage mu murenge wa Nyakiriba akaba yarafite umuvandimwe Bavugayabo wafunzwe atazi icyo azira, ubwo yatangaga ikibazo, abakozi b’umuryango wa Transparency International bamufashije kumenya impamvu umuvandimwe we afunzwe.

robotstxt: allowed

filter: keep


text:
>> Igihe Gisanzwe
Amasomo yo kuwa 1, icyumweru cya 10 Gisanzwe, imbangikane
Isomo rya mbere : 1 Bami 17, 1-6
Isomo ryo mu gitabo cya mbere cy’Abami
Umuhanuzi 1Eliya, Umutishibi wo mu baturage b’i Gilihadi, abwira Akabu ati “Ndahiye Uhoraho, Imana ya Israheli nkorera, ko nta rume cyangwa imvura bizagwa muri iyi myaka, keretse jye mbitegetse!” 2Uhoraho abwira Eliya agira ati 3“Va hano, ugende werekeza iy’iburasirazuba, maze wihishe ku nkombe y’umugezi wa Keriti, uri mu burasirazuba bwa Yorudani. 4Uzanywe amazi y’uwo mugezi, kandi nategetse ibikona kuzajya bikugemurira ibyo kurya.” 5Aragenda, agenza uko Uhoraho yategetse; ajya kuba ku nkombe y’umugezi wa Keriti wari mu burasirazuba bwa Yorudani. 6Ibikona byamuzaniraga umugati n’inyama mu gitondo na nimugoroba, akajya anywa amazi y’uwo mugezi.
Kuzirikana : Zab 121 (120), 1-2, 3-4, 5-6, 7-8
ZABURI
Inyik/ Ubuvunyi bwanjye buturuka kuri Uhoraho, waremye ijuru n’isi.
- Amaso nyahanze impinga y’imisozi:
- mbese nzatabarwa n’uvuye he?
- Ubuvunyi bwanjye buturuka kuri Uhoraho,
- waremye ijuru n’isi.
- Ntazareka intambwe zawe zidandabirana,
- umurinzi wawe ntasinziriye.
- Oya, umurinzi wa Israheli ntasinziriye,
- ntanahunyiza.
- Uhoraho ni we murinzi w’ubwikingo bwawe,
- ahora akurengera mu gitondo.
- Bityo ntuzicwa n’izuba ry’amanywa,
- cyangwa umwezi wa nijoro.
- Uhoraho azakurinda ikibi cyose,
- anakurindire amagara yawe.
- Ni koko Uhoraho azakurinda,
- kuva uhagurutse kugeza uhindukiye,
- uhereye ubu n’iteka ryose.
Isomo rya kabiri :
Ibango-ndirimbo ribanziriza Ivanjili : Mt 5, 12
Alleluya Alleluya
- Nimwishime munezerwe,
- Kuko ingororano yanyu izaba nyinshi mu ijuru !
Alleluya
Ivanjili Ntagatifu : Mt 5, 1-12
+ Matayo
Muri icyo gihe, 1Yezu abonye ikivunge cy’abantu aterera umusozi. Aricara, abigishwa be baramwegera. 2Nuko araterura arigisha ati
3“Hahirwa abakene ku mutima, kuko Ingoma y’ijuru ari iyabo.
4Hahirwa abiyoroshya, kuko bazatunga isi ho umurage.
5Hahirwa abababaye, kuko bazahozwa.
6Hahirwa abasonzeye ubutungane bakabugirira inyota, kuko bazahazwa.
7Hahirwa abagira impuhwe, kuko bazazigirirwa.
8Hahirwa abakeye ku mutima, kuko bazabona Imana.
9Hahirwa abatera amahoro, kuko bazitwa abana b’Imana.
10Hahirwa abatotezwa bazira ubutungane, kuko Ingoma y’ijuru ari iyabo.
11Murahirwa nibabatuka, bakabatoteza, bakanababeshyera ku buryo bwose ari jye babahora. 12Nimwishime munezerwe, kuko ingororano yanyu izaba nyishi mu ijuru ! Ni uko batoteje abahanuzi bababanjirije.”


text:
ITANGAZO: ISHYAKA ISHEMA RY’U RWANDA RIRAMAGANA POLITIKI Y’ ICURAMATIKU Y’ISHYAKA PSD.
ITANGAZO: ISHYAKA ISHEMA RY’U RWANDA RIRAMAGANA POLITIKI Y’ ICURAMATIKU Y’ISHYAKA PSD. Nyuma yo kwitegereza neza imikorere ishaje ishingiye kuri politiki yo gucura amatiku, kugambana, gusebanya no kwiyoberanya y’ishyaka PSD nk’uko bigaragazwa n’ibikorwa bya Visi Perezida waryo, Bwana Olivier NDUHUNGIREHE, Komite Nyobozi y’Ishyaka ISHEMA ry’u Rwanda yifuje gutangariza rubanda ibi bikurikira: 1.Abanyarwanda benshi bashobora kwibuka uko Ishyaka ISHEMA ry’u Rwanda ryatangiye taliki ya 28 Mutarama 2013, n’Indangacaciro zihanitse ryahisemo kubakiraho. 2.Ntawe uribagirwa ko kuva mu ntangiriro, Ishyaka ISHEMA ry’ u Rwanda…


text:
>> Igihe cya Pasika
Amasomo yo ku cyumweru, icyumweru cya 2 cya Pasika, C
Isomo rya mbere : Intu 5,12-16
Ibyakozwe n’Intumwa
I Yeruzalemu, 12intumwa zikomeza gutanga ibimenyetso no gukora ibitangaza byinshi muri rubanda, kandi bose hamwe n’umutima umwe bagakoranira mu nsi y’ibaraza rya Salomoni. 13Ariko n’ubwo rubanda babashimaga, ntihagire n’umwe utinyuka kubegera. 14Nyamara abantu batabarika, abagabo n’abagore, bagakomeza kwiyongera kubemera Nyagasani. 15Byageraga n’aho bazana abarwayi mu mihanda y’umugi, bakabaryamisha ku mariri cyangwa mu ngobyi, kugira ngo Petero naza kuhanyura nibura igicucu cye kigere kuri umwe muri bo. 16Ndetse n’imbaraga nyamwinshi y’abantu bagashika, baturutse mu turere dukikije Yeruzalemu, bazanye abarwayi n’abantu bahanzweho na za roho mbi, maze bose bagakira.
Kuzirikana : Zab 118 (117),1.4, 22-23,24-25,26a.27a.29
ZABURI
Inyik/ Urukundo rwe ruhoraho iteka!
- Nimusingize Uhoraho kuko ari umugwaneza,
- kandi urukundo rwe rugahoraho iteka!
- Abatinya Uhorano nibabivuge babisubiremo,
- Bati «Urukundo rwe ruhoraho iteka!»
- Ibuye abubatsi bari barajugunye,
- ni ryo ryahindutse ibuye ry’indemyanzu!
- Uhoraho ni we wagennye ko biba bityo,
- Maze biba agatangaza mu maso yacu.
- Nguyu umunsi Uhoraho yigeneye:
- Nutubere umunsi w’ibirori n’ibyishimo.
- Emera Uhoraho, emera utange umukiro!
- Emera Uhoraho, emera utange umutsindo!
- Nihasingizwe uje mu izina ry’Uhoraho!
- Uhoraho ni Imana, aratumurikira.
- Nimusingize Uhoraho kuko ari umugwaneza,
- kandi urukundo rwe rugahoraho iteka!
Isomo rya kabiri : Hish 1,9-11a.12-13.17-19
Ibyahishuriwe Yohani Intumwa
9Jyewe Yohani, umuvandimwe wanyu na mugenzi wanyu musangiye amagorwa, ubwami n’ubwiyumanganye muri Yezu, nari ndi mu kirwa cya Patimosi ku mpamvu y’Ijambo ry’Imana n’iy’ubuhamya bwa Yezu. 10Nuko ku munsi wa Nyagasani ntwarwa na Roho w’Imana, maze numwa inyuma yanjye ijwi riranguruye nk’iry’akarumbeti rigira riti 11“Ibyo ubona ubyandike mu gitabo, maze ubyoherereze Kiliziya ndwi zo muri Aziya.” 12Ubwo ndahindukira kugira ngo ndebe iryo jwi ryamvugishaga, maze nkebutse mbona amatara arindwi ya zahabu, 13kandi mbona rwagati muri ayo matara, umeze nk’umwana w’umuntu. Yari yambaye ikanzu ndende, akindikije umukandara wa zahabu. 17Ngo mukubite amaso ngwa kubirenge bye nk’uwapfuye, ariko anshyiraho ikiganza cy’iburyo avuga ati “Witinya, ni jye Uwibanze n’Uwimperuka 18kandi n’Uriho; narapfuye none dore ndi muzima uko ibihe bihora bisimburana iteka, mfite imfunguzo z’urupfu n’iz’Ikuzimu. 19None rero andika ibyo wabonye, ibiriho n’ibigomba kuzaba hanyuma.”
Ibango-ndirimbo ribanziriza Ivanjili : Yh 20, 29
Alleluya Alleluya.
- Tomasi yabonye Nyagasani, aramwemera.
- Hahirwa abemera batabanje kwirebera.
Alleluya.
Ivanjili Ntagatifu : Yh 20, 19-31
+ Yohani
Nyuma y’urupfu rwa Yezu, 19kuri uwo munsi wa mbere ku cyumweru nimugoroba, inzugi z’aho abigishwa bari bateraniye zari zikinze bitewe no gutinya Abayahudi. Nuko Yezu agira atya araza, ahagarara hagati yabo arababwira ati «Nimugire amahoro.» 20Amaze kuvuga atyo abereka ibiganza n’urubavu rwe. Abigishwa babonye Nyagasani, ibyishimo birabasaga. 21Yezu yongera kubabwira ati «Nimugire amahoro. Nk’uko Data yantumye, nanjye ndabatumye.» 22Amaze kuvuga atyo abahuhaho, arababwira ati «Nimwakire Roho Mutagatifu. 23Abo nuzakiza ibyaha bazabikizwa, abo mutazabikiza bazabigumana.»
24Tomasi umwe muri ba Cumi na babiri witwaga Didimi, we ntiyari kumwe na bo igihe Yezu aje.25Nuko abandi bigishwa baramubwira bati «Twabonye Nyagasani.» Naho we arababwira ati «Nintabona mu biganza bye umwenge w’imisimari, kandi nindashyira urutoki rwanjye mu mwenge w’imisimari, n’ikiganza cyanjye mu rubavu rwe, sinzemera.» 26Hashize iminsi munani, abigishwa na bwo bari bikingiranye mu nzu, noneho Tomasi ari kumwe na bo. Yezu agira atya aba ahagaze hagati yabo, inzugi zikinze, arababwira ati «Nimugire amahoro.» 27Hanyuma abwira Tomasi ati «Shyira urutoki rwawe hano, urebe n’ibiganza byanjye; zana n’ikiganza cyawe ugishyire mu rubavu rwanjye, maze ureke kuba umuhakanyi, ahubwo ube umwemezi.» 28Tomasi amusubiza avuga ati «Nyagasani, Mana yanjye!» 29Yezu aramubwira ati «Wemejwe n’uko umbonye; hahirwa abemera batabanje kwirebera.» 30Yezu yongeye guha abigishwa be ibindi bimenyetso byinshi, bitanditse muri iki gitabo. 31Ibi byanditswe ari ukugira ngo mwemere ko Yezu ari Kristu, Umwana w’Imana, no kugira ngo nimumwemera mugire ubugingo mu izina rye.


text:
Uyu muganda wakozwe hahangwa umuhanda ufite uburebure bwa kilometero imwe muri ako gace.
Meya Kayisime yashimiye abaturage b’ aka kagali igitekerezo bagize cyo guhanga umuhanda ndetse anashimira abaturage bagiye batanga ubutaka bwabo kugira ngo uyu muhanda ushobore gukorwa.
Yagarutse kuri imwe mu mihigo y’akarere abaturage bagomba kugiramo uruhare irimo kwitabira gahunda y’ubwisungane mu kwivuza, kugira isuku mu ngo, abana bagatozwa isuku, kugirana amasezerano na kompanyi zitwara imyanda abaturage bakareka kujya bayijugunya muri za ruhurura mu gihe cy’imvura, kugira ibigega bifata amazi no kwitabira gahunda yo gukoresha gaz.
Yongeye kwibutsa abaturage gahunda yo kwizigamira, avuga ko nta terambere ryagerwaho abantu badafite umuco wo kuzigamira.
Yakanguriye abaturage bari aho n’aba Akarere ka Nyarugenge muri rusange, gufasha abantu bafite uburwayi bwo mu mutwe ndetse n’ababana n’ihungabana, yibutsa ko uburwayi bwo mu mutwe ari indwara nk’izindi kandi ivurwa igakira. Yagaragaje ko mu bintu byinshi bitera uburwayi bwo mu mutwe harimo n’ ikoreshwa ry’ibiyobyabwenge, asaba abaturage gukomeza kubirwanya.
Muri uwo muganda haremewe umugore utishoboye muri gahunda y’ibikorwa byahariwe gukunda igihugu, abasaba gukomeza uwo mutima w’ubufatanye banawucengeza mu bandi banyarwanda, barushaho gutera umugongo umuco wo gutegereza ko abanyamahanga ari bo baza kubafashiriza abavandimwe.
Meya Kayisime yijeje abaturage b’aka kagari ubufatanye mu kurangiza uyu muhanda wahanzwe.
Umuyobozi w’ingabo mu Karere ka Nyarugenge, Lt Col Frank Mutembe witabiriye ibyo biganiro, yashishakarije abaturage gukomeza ubufatanye bafitanye n’ingabo, kugira ngo umutekano ukomeze kurindwa neza, abasaba ko aho bazi abantu bashobora kuba bahungabanya umutekano bajya babigeza ku babishinzwe hakiri kare.
Uyu muhanda wahanzwe uzahuza imidigudu umunani yo mu Murenge wa Kimisagara, ari yo Kove, Akishuri, Akishinge, Kigarama, Umurinzi,Uruyange, Birama na Mpazi. Uretse imirimo y’amaboko yakozwe, abaturage kandi bakusanyije amafaraga angana na Miliyoni 4,220,000 azafasha mu kubaka uyu muhanda. Ibikorwa byose byakozwe bikaba bifite agaciro ka miliyoni zisaga 140 y’u Rwanda.
Uretse abaturage, Ubuyobozi bw’Akarere, ingabo na Polisi by’u Rwanda, uyu muganda kandi wari witabiriwe n’abanyeshuri bo muri Kaminuza y’u Rwanda ishami rya Nyarugenge ndetse n’aba Kaminuza ya Mount Kenya.
Serugendo Jean de Dieu, Umukozi ushizwe ubuzima no kurwanya indwara z’ibyorezo mu Karere ka Nyarugenge


text:
Raporo ngarukakwezi ya RURA igaragaza ko umubare w’abakoresha telefone ngendanwa (abafatabuguzi babarwa mu minsi 90 bayikoresha buri munsi) bariyongereye bava kuri 8,352,941 bariho mu mpera za Gicurasi 2017 bagera kuri 8,368,432 muri Kamena 2017. Iyi mibare yiyongereyeho 0,19% ugereranyije na telefone zari ku murongo muri Gicurasi. Aha ariko habarwa umubare wa simukadi ziri ku murongo kandi umuntu ashobora kugira izirenze imwe mu masosiyete y’itumanho yose akorera mu Rwanda.
Uko kwiyongera kwatumye abatunze telefone mu Rwanda bagera kuri 72.58% bavuye kuri 72.45% muri uko kwezi. Byavuye mu mibare yakusanyijwe mu 2016 bishingiye ku baturage bagera kuri 11, 529,487.
RURA itangaza ko uko kwiyongera kwatewe ahanini n’imikorere myiza y’ibigo bitatu by’itumanaho bikorera mu Rwanda bya MTN, Tigo na Airtel. Byakoze neza muri Kamena ugereranyije n’igihombo cya -0.28 byahuye nacyo muri Gicurasi.
Igiteranyo cya telefone zigendanwa ziri ku mirongo ya Tigo na Airtel bazamutseho 0.29% bagera ku 3,262,099 bavuye ku bafatabuguzi 3,252,765 (kuri Tigo), aba Airtel barazamutse bava ku 1,581,375 bagera kuri 1,586,018 muri Kamena mu gihe MTN biyongereyeho 0.04% bagera kuri 3,520,315 muri Kamena bavuye kuri 3,518,801 bariho muri Gicurasi.
Abafatabuguzi bahabwa amafaranga bakishyura nyuma bavuye ku 118,853 mu mpera za Gicurasi bagera ku 121,195 mu za Kamena 2017, mu gihe abishyura mbere bazamutse bakava kuri 8,234,088 bakagera kuri 8,247,237 mu mpera za Kamena 2017.


text:
Kuri uyu wa kabiri tariki ya 6 Mutarama 2018 mu nteko y'abaturage b'akagari ka Migina, Hon. Governor w'intara y'Amajyepfo, Madamu Mureshyankwano Marie Rose yasuye abaturage b’Akagari ka Migina ari kumwe n'Umuyobozi w'Akarere ka Nyanza, Bwana Ntazinda Erasme. Mu butumwa yagejeje ku baturage, Guverineri w'intara y'amajyepfo yashimiye abaturage uruhare bagaragaje mu matora ya Nyakubahwa Perezida wa Repubulika yabaye muri Kanama 2017.
Yabasabye gukunda umurimo no kuwukorana umwete buri wese mubyo akora, yasabye cyane urubyiruko gukura amaboko mu mifuka bakitabira umurimo kugira ngo biteze imbere, Yakanguriye abaturage kugira isuku hibandwa ku kugira ubwiherero bwujuje ibisabwa, isuku yo ku mubiri, mu ngo, aho bategurira amafunguro n’aho barara,....
Yasabye abatarishyura ubwisungane mu kwivuza kwishyura,kwirinda kwiyandarika, Yasabye kandi abakobwa kwirinda inda zitateganyijwe.
Nyuma yo kubagezaho ubutumwa, Guverineri yakiriye ibibazo by'abaturage.
Ibibazo byose byabajijwe ni 22, ibyasubijwe ni 10, ibibazo 9 byoherejwe mu nzego z'ibanze kuva ku mudugudu kugera ku murenge kuko abenshi ari abasaba ubufasha aho bazasurwa n'ubuyobozi bukareba ubufasha bakwiriye hakurikijwe ubushobozi bwaboneka.
Ibindi bibazo 3 byoherejwe muri MAJ Kugira ngo bahabwe ubufasha mu mategeko.


text:
Afunzwe azira kubahuka Visi Perezida w’Umutwe w’Abadepite
Nsabuwiteka Jean Claude afungiye kuri sitasiyo ya Polisi ya Busogo muri Musanze, ashinjwa kubahuka mu ruhame Visi Perezida w’Umutwe w’Abadepite.
Nsabuwiteka wo mu murenge wa Busogo i Musanze, yatawe muri yombi tariki ya 08 Nzeli 2016. Yari ku murongo hamwe n’abandi baturage yisobanura imbere ya Visi Perezida w’Umutwe w’Abadepite mu Nteko Nshinga Amategeko y’u Rwanda, Jeanne d’Arc Uwimanimpaye.
Intandaro y’ifatwa n’ifungwa rya Nsabuwiteka yabaye amagambo arimo ikinyabupfura gike yasubije Visi Perezida w’Umutwe w’Abadepite mu gihe yari imbere ye. Yisobanura ku kirego umugore we yari amaze kugaragaza cyuko amatungo yo mu rugo rwabo ayagurisha atabimumenyesheje.
Visi Perezida w’Umutwe w’Abadepite atanga inama kuri uwo mugabo, yamubwiye ko umugabo n’umugore bagomba kuzuzanya umwe muri bo ntagire icyo akora atakimenyesheje mugenzi we.
Umugabo mu gusubiza Visi Perezida w’Umutwe w’Abadepite yamwutse inabi agira ati “Are weee! Barakubeshye!!” Akurikizaho n’andi magambo y’ikinyabupfura gike yahise amuviramo gutabwa muri yombi.
Umunyamabanga Nshingwabikorwa w’umurenge wa Busogo, Twagirimana Edouard yatangarije Kigali Today ko Nsabuwiteka yahise afatwa akaba afungiye kuri Sitasiyo ya Polisi ya Busogo.
Agira ati “Uriya mugabo yahise afatwa arafungwa inzego zibishinzwe zifite ibyaha zimukurikiranyeho, akaba agomba kwisobanura”.
Ingingo ya 539 mu gitabo cy’amategeko ahana ibyaha mu Rwanda, ivuga ko umuntu wese ukoza isoni mu magambo umwe mu bagize Inteko Ishinga Amategeko mu gihe akora umurimo yatorewe cyangwa biturutse kuri uwo murimo ahanishwa igifungo kuva mwaka umwe kugeza ku myaka ibiri .
Hiyongeraho n’ihazabu y’amafaranga y’u Rwanda kuva ku bihumbi mirongo itanu, kugeza ku bihumbi magana atanu cyangwa kimwe gusa muri ibyo bihano.
Iyo ngingo ikomeza ivuga ko niba gukoza isoni byabereye mu nama y’Inteko Ishinga Amategeko cyangwa byakorewe umwe mu bayobozi bakuru b’Igihugu, ibihano biteganyijwe mu gika cya mbere cy’iyi ngingo byikuba kabiri.
Dukurikire ukanda kuri Like
Ibitekerezo ( 12 )
AREGA HARIGIHE UMUTURAGE ABA ADASOBANUKIWE IMVUGOMBI,NINZIZA UKWAGOMBA KUBIKORESHA.
badepite muraho! uwo mugabo ntabwo yari agambiriye kububahuka,njye mbona ari ukudasobanukirwa n’amategeko.mucye inkoni izamba KBS!uwoumuturage ni uburakari bwabimuteye.
Ariko wowe umushyigikira umuyobozi baramubwirango barakubeshye
wabikuyehe?ntasoni ugatinyuka ukabivuga
icyaha nicyimufata ahamwe bihagije hatohitazongera
Kuvuga Ngo "Are weeee" se ni ugirukana? Cg kubahuka? Ahubwo njye ndabona abamufunze ariko batazi amategeko. None yaba azira icyo aricyo????
Ahubwo barusheho kwegera abaturage kuko umuryango wararangiye nta mubyeyi nta mwana mbese byararangiye.mwibaze abana babyaye uburere bazagira.Badepite muze kenshi mu byaro inzego z’ibanze zo zarashize.amurakoze.
Nyakubahwa Muyobozi Ikinyarwanda abakizi ni bacye cyanecyane kumuntu urakaye wibuke ko bibaho mungo kko nawe urarufitie kd ntiwubakiwe n’ Amategeko none se wize kuyahanisha gusa?ibibazo by’ingo nimworoshye amategeko abihana jye mbona ntaho bitaba.
Uburere nka buriya kweri! buri abayobozi b’umudugudu atuyemo bo bararushye! abenshi ni ubujiji n’ubusinzi bwa zanzoga zitujuje ubuziranenge banywa zikabagira imbata bizaha urugero abandi ark ibaze nawe umuntu abikubwiye muruhame.uri umuyobozi!
"Aree wee barakubeshye" harimo ikihe gitutsi
Mbega umugabo!!Ngaho umva koko nkayo magambo Niyo mvugo yasubije umuyobozi wo mu rwego nka ruriya..Ubwo iyo aza kuba executif wakagari yari kuvuga angana iki?Abayobozi Nakuru bamenyeko abo mu zibanze bo barushye
None se afunzwe axira ikihe cyaha?
Inteko yatoye itegeko nshinga nihaguruke ihe pile uriya muntu kuko itegeko bahora bavuga kandi ribaha ububasha rivuga ko ntawe usgobora gufungwa nta rubanza rwaciwr
Umuntu umeze utya utinyuka kubahuka umuyobozi ukomeye murumva ukuntu aba yarazonze umugore we!


text:
Urwenya-“Papa Yambura Kubi”
“Papa Yambura Kubi”
-Mwarimi: Papa wawe aramutse afite 100 rwf, ukamusaba 50 rwf, papa wawe yasigarana angahe??
-Toto: yasigarana 100 rwf
-Mwarimu: wowe ntago uzi imibare.
-Toto: nawe ntago uzi papa!! Nta n'urumiya yakwihera.
-Mwarimi: Ariko wabaye ute? Basi se papa wawe uwamuguriza amafaranga 100.000 Frw akamutegeka kujya yishyura 20.000 Frw mu kwezi ubwo
yayishyura mu gihe kingana iki?
-Toto: Mu myaka ijana!
-Mwarimi: Ariko wabaye ute? Ubwo se ibyo ubikuye he? Nakubwiye ko utazi imibare!
-Toto: Nawe nakubwiye ko utazi papa! Papa wambura kubi se ahubwo imyaka ijana yo si mike? Ntumuzi wowe!
Shyiraho Igitekerezo!
Subscribe to: Post Comments (Atom)


text:
Yubile-100 y’Ubusaserdoti : Abapadiri Kiliziya y’u Rwanda ikeneye ni abafite ubuhanga mu kumenya uko inzoka iruma n’ubugomboro!
Abahimbaza Yubile basubiza amaso inyuma ariko batagamije kuba imbohe z’amateka ababaje. Bicuza ibyo batatunganyije mu gihe cyahise ariko bagambiriye kunoza ibihe barimo no gutegura ejo hazaza harushijeho kuba heza. Muri make, ikibazo nyamukuru dukwiye kwibaza mu gihe hahimbazwa Yubile y’imyaka 100 y’ubusaserdoti , ni iki gikurikira:
I. Kiliziya ikeneye abapadiri bameze bate? Icyo rubanda ibatezeho cyane ni iki muri iki gihe ?
Mu rwego rw’igihugu, Umunsi mukuru wo gusoza Yubile y’imyaka 1oo Abanyarwanda bambere bahawe isakramentu ry’Ubusaserdoti wabereye i Kabgayi kuri uyu wagatandatu taliki ya 7/10/2017. Wabimburiwe n’igitambo cya misa cyakurikiwe n’ibirori byiza, n’ubwo imvura yabaye karogoya bityo zimwe mu ndirimbo n’imbyino bikaburizwamo.
Televiziyo y’u Rwanda(TVR) yagize neza kuduha natwe turi kure amahirwe yo kubikurikirana. Twiboneye uko Abasaserdoti bari bakeye, abakristu twabonaga batewe ishema no kwizihiza abapadiri babo na Yezu Kristu wabatoye.
Hagaragaye abashyitsi banyuranye, ari abaturutse mu bihugu duturanye , ari abo mu nzego z’ubutegetsi ndetse habayeho n’akarusho k’uko umushyitsi mukuru w’ibi birori yabaye bwana Paul Kagame, Perezida w’u Rwanda wacyuye igihe taliki ya 3 Kanama 2017 ariko agakomeza kwihambira ku ntebe y’ubutegetsi ngo kugeza igihe azapfira.
II. Amagambo yahavugiwe akwiye gusesengurwa , ubutumwa yatangaga bukumvikana neza.
Abantu bane nibo bahawe umwanya wo gukora imbwirwaruhame.
1.Habanje Umugabo n’umugore bavuze mu izina ry’umuryango w’abakristu .Bagerageje kwerekana ibibazo bisanzwe bibangamiye umuryango muri iki gihe . Icyakora batinye gukomoza ku bibazo karundura bibangamiye umuryango kandi bituruka ku butegetsi bubi. Birinze rwose kuvuga imiryango yashenywe burundu n’imibare ihanitse y’abo akadobo kumiye ku mutwe bagemurira abahejejwe mu buroko; iyahungabanyijwe n’ukuburirwa irengero kwa hato na hato; igeze ku buce kubera urwikekwe rudasanzwe rwabibwe mu ngo n’imiryango; iyanamye ku gasozi kubera ugusenyerwa amazu na Leta wagira ngo yihaye inshingano yo guhima wabaturage ; iyasuhutse kubera inzara ya Nzaramba yaturutse kuri politiki mbisha yo guhatirwa guhinga igihingwa kimwe, kurandurirwa imyaka no kwamburwa ubutaka; imiryango yarimbutse kubera irondakoko n’ivangura byahawe intebe… Mbese birinze GUHANURA !
2. Hakurikiyeho Padiri Ntivuguruzwa Baltazar wavuze mu izina ry’abandi bapadiri bahimbaza Yubile ! Yabivuze neza nta buryarya ati : « Mvuge iki mu izina ry’abasaserdoti bagenzi banjye ko numva umukoro urenze ubushobozi ?! »
Mu ijambo rye yirinze rwose kugira icyo avuga ku bibazo nyakuri bibangamiye « umupadiri w’umunyarwanda » muri iki gihe, bya bindi koko bimubuza gukora umwe mu mirimo itatu yatorewe cyangwa yose hamwe ariyo : Guhanura, gutagatifuza, no kuyobora imbaga y’Imana . Yirinze kuvuganira abapadiri bari mu kaga k’ubukene, abafungiwe akamama, abazahajwe no guhora bashyirwa ku nkeke yo kuvangurwa no gutotezwa . Muri make na we yatinye GUHANURA…..
3. Naho Musenyeri Filipo Rukamba , nka Perezida w’Inama nkuru y’Abepiskopi gatolika mu Rwanda, yavuze ijambo ryiza rikwiye gushimwa ariko rikagira n’ibyo ryanengwa.
Yigishije amateka y’umupadiri w’umunyarwanda, yibutsa uko Abamisiyoneri b’Afurika(Pères Blancs) bakoze umurimo mwiza wo kugeza inkuru nziza mu Rwanda, bagashinga amashuri ndetse ntibazuyaze no gutangiza Seminari, bakohereza bwangu abana b’abanyarwanda i Rubya muri Tanzaniya kwitegura kuba abasaserdoti , babiri bambere bakaba baraje guhabwa ubupadiri mu mwaka w’1917. Abo ni Padiri Baltazar Gafuku na Donat Reberaho .
Musenyeri Filipo Rukamba yibukije ibyasabwaga abana boherezwaga mu Seminari, ko mbere ya byose bagombaga kuba barahawe isakaramentu rya Batisimu.
Aha hari ibanga rikomeye ry’amateka rikwiye kumvikana neza ! Twibuke ko Abanyarwanda ba mbere bitabiriye kuyoboka Ubukristu, bakabatizwa, ari rubanda rugufi rwari rukandamijwe n’ingoma ya gihake , kuko banibwiraga ko umuzungu w’umumisiyoneri yasaga n’ufite ingufu zashobora kuzabakiza ingoyi ! Ntitwiyibagize ko abana b’Abatutsi b’indobanure , ab’abatware n’ab’i bwami babanje kwitaza Abamisiyoneri no kugendera ubukirisitu kure ! Niyo mpamvu abashoboye kugera mu maseminari bwa mbere bari abana bo mu bwoko bw’Abahutu, kuko aribo bari baremeye « kubatizwa » . Bene abo nyine nibo babaye abambere guhabwa icyubahiro n’ikuzo ryo kuba abasaserdoti b’abanyarwanda! Ibi byatunguye abambari b’ingoma ya cyami , birabababaza ndetse birabarakaza cyane ! Mu maso yabo , kubona umwana ukomoka muri rubanda rugufi (Umuhutu !) kuri Alitari, mu mwaka w’1917 , byari ishyano ku gasozi , byari agahomamunwa! Mu maso y’abo bategetsi, Umuhutu ntiyari akwiye icyo cyubahiro, c’est tout ! Kuko nyine byasaga n’ibihabanye n’ingengabitekerezo ya cyami bamwe bagikomeyeho no muri iki gihe ngo : « Abahutu ntibavukiye gutegeka, babereyeho kuba abagaragu » ! Nyuma yo kubona Abahutu bambere babaye Abapadiri nibwo hatangiye « campagne »ihambaye yo gushishikariza n’abana b’Abatutsi kwigira kubatizwa no guharanira kuzaba abasaserdoti .
Twibuke ko abapadiri icyenda ba mbere (9) bose bari Abahutu ! Umupadiri wa 10 niwe waje ari Umututsi : ni Bigirumwami Aloys , wabuhawe taliki ya 26/5/1929, akaba ari na we waje gutorerwa kuba Umwepiskopi wa mbere muri Afurika yo hagati mu mwaka w’1952 !
Dukomeze nanone twibuke ko abana ba rubanda rugufi bize mu maseminari, amato n’amakuru ariko ntibashobore kugera ku bupadiri babaye abaturage bajijutse (IBISOME) ari nabo bavuyemo abanze akarengane n’ivangura bagirirwaga Kubera ubwoko bwabo bagatangiza Revolisiyo ya rubanda yakuyeho ingoma ya cyami ikazana Repubulika ! Ushaka gusobonukirwa inzigo iri hagati ya ba Kagame n’ Abamisiyoneri , na bya bitutsi bahora batuka Musenyere Perraudin, yahera n’aha akaba yumvise neza aho ruzingiye !
Mu kwibutsa ko abana bagomba kujya mu Seminari basabwaga no kuba bafungutse mu mutwe, bashobora gukurikira amasomo mu Kilatini, Icyongereza, Ikidage , Icyongereza ndetse n’Igiswahili, Musenyeri Filipo Rukamba (Musenyeri Aloys Bigirumwami amubereye sewabo) yari agambiriye kwibutsa abikundira politiki ya « humirizankuyobore » ko Kiliziya gatolika y’u Rwanda, kuva mu ntangiriro, yafashe umuco wo gutegura abapadiri b’abahanga kandi bumva neza isi barimo. Bishatse kuvuga ko abapadiri b’Abanyarwanda, uko bacecekeshwa kose, ntibayobowe uko igihugu cyabo gihagaze muri iki gihe, uko kiyobowe nabi, n’uko hakenewe impinduka.
Ijambo rya Musenyeri Filipo Rukamba ryanyuze kurushaho ageze aho yibutsaga amwe mu mazina y’abapadiri bakoresheje impano zihariye bagafasha abaturage benshi mu buryo bunyuranye kandi bagafasha n’igihugu gutera imbere mu nzira nyinshi. Najyaga kunezerwa kurushaho iyo Musenyeri Rukamba yongeraho na Padiri Galikani Bushishi ndetse na Bisengimana bagize ubutwari bwo gutabariza abaturage ubwo inzara ya Ruzagayarura yari ibamaze naho abategetsi b’i bwami bahugiye mu kwirirwa baririmba ko u Rwanda ari Paradizo ! Burya koko amateka ahora yisubiramo !
Muri abo Musenyeri Filipo yavuze ko bageretse impano zihariye ku busaserdoti, uwambere yatangiriyeho ni Padiri Tomasi Bazarusanga . Mu by’ukuri uyu mupadiri ni na we wagize igitekerezo cyo gutangiza « Kinyamateka » ariko iyo « initiative » iza kwitirirwa Padiri Goubau, wayishyize mu bikorwa ! Twibukijwe ko Padiri Thomas Bazarusanga yanateje imbere ubumenyi bw’imiti ya kinyarwanda kandi akora ubushakashatsi mu byerekeye inzoka ziri mu Rwanda, uko zirumana n’UBUGOMBORO abarumwe nazo bakenera. Nkimara kumva ubu buhamya nabaye nk’ubonekewe, mbibonamo ya mvugo-shusho yo muri Bibiliya, yerekana Umubyeyi Bikiramariya mu butumwa bwo gukandagira inzoka akayijanjagura agahanga, nayo ikagerageza kumuruma agatsinsino ! Ubwo butumwa kandi tukaba twarigishijwe ko ari ubwa Kiliziya muri iki gihe ! Nibwo rero numvise igitekerezo kinzamutse mu mutima ngo ahari « icyo Kiliziya y’u Rwanda ikeneye muri iki gihe ni abapadiri nka Tomasi Bazarusanga benshi, basobanukiwe uko inzoka ziruma, n’ubugomboro abarumwe baba bakeneye! Koko rero uramutse ufashe umwanya ukitegereza neza uko Kiliziya gatolika y’u Rwanda ibayeho muri iki gihe , ntiwabura kubona ko yarumwe bikomeye! Kandi n’ubu iracyarumwa buri munsi. Hari ibimenyetso simusiga byerekana ko ubumara bw’inzoka bwacengeye mu mubiri wa Kiliziya Gatolika yo mu Rwanda . Dore iby’ingenzi:
(1) Ubwoba bw’urupfu bukomeje kokama benshi mu bayobozi ba Kiliziya
(2)Gutinya GUHANURA : kwanga kureba no kwamagana akarengane kariho muri ibi bihe turimo, nyamara tukizera ko ejo hazaza hashobora kuba heza, kandi ntacyo dukoze uyu munsi ngo duce ako karengane katazabura kongera kudusenyeraho igihugu.
(3) Kwihutira kugira izacu imvugo za Leta ivangura abanyarwanda bityo Kiliziya ikagwa mu mutego wa « Mémoire selective », nayo ntiterwe ipfunwe no kuvangura imirambo y’abana bayo bishwe, hakibukwa « bamwe » mu benegihugu abandi bakagirwa ibicibwa ! Musenyeri Filipo Rukamba azatubarize Paul Kagame impamvu hari Abepiskopi babiri batabye mu gituro kimwe i Kabgayi, bakaba badashobora gushyingurwa muri Diyosezi zabo . Azamutubarize kandi aho yajugunye Musenyeri Phocas Nikwigize. Azamutubarize impamvu Abanyarwanda biciwe na FPR badashobora gushyingura mu cyubahiro no kwibuka ababo ! Azaba agize neza .
(4) Korohera no gukomeza kubembereza « régime politique » igeze mu marembera , mu gihe iyo ngoma imaze imyaka 23 yica, ivangura abenegihugu, irenganya, ikwiza iterabwoba, ibeshya, yikubira ibyiza byose by’igihugu !
(5) « Gutinya » guha Ijambo Abamisiyoneri bashinze Kiliziya y’u Rwanda ngo nabo batange ubuhamya bwabo, ni ikimwaro kitari gikwiye kubaho ku munsi wa Yubile y’imyaka 100 y’ubusaserdoti mu Rwanda ! Aho ibirori byabereye ni muri Seminari Nkuru yubatswe na Musenyeri Perraudin, ariko ngo kirazira kumushimira ubwitange bwe bwagiriye Kiliziya y’u Rwanda akamaro !
Icyo umuntu yanenga Musenyeri Filipo Rukamba, ni uko na we nk’abamubanjirije yibanze ku gihe cyahise, yirinda kuvuga akaga k’igihe turimo, yewe ntiyatinyuka no kubura amaso ngo agenekereze uko ejo hazaza hazaba hasa, niba u Rwanda rukomeje kuyoborwa nk’uko bimeze muri iki gihe . N’ubwo ababajwe no gutangaza ko Kiliziya yapfushije 1/3 cy’abapadiri bayo barimo n’abepiskopi 4 barimbuwe na Paul Kagame utarabiryozwa, birashoboka ko nidukomeza gutinya GUHANUURA, ubutaha Kiliziya Gatolika ishobora kuzapfusha 3/4 cyangwa 4/4 by’abapadiri n’abepiskopi Kubera ko bazaba baratinye gukora umurimo wabo w’ingenzi wo GUHANURIRA aba bategetsi b’INKOTANYI ! ….
4.Reka dusozereze kuri Paul Kagame witabiriye ibirori bya Yubile amwenyura ku buryo bitigeze kumugaragaraho mu myaka 23 amaze ku butegetsi. Byantangaje ukuntu yavuze ijambo rye atuje, adahekenya amanyo nk’uko bisanzwe , ndetse akirinda kuba umushinjacyaha, gutuka Kiliziya gatolika no kuyubikaho urusyo ngo niyo Nyirabayazana w’ugusenyuka kw’igihugu mu 1994. Ahubwo noneho Paul Kagame yagaragaye avuga ubufatanye, yemeza ko hakwiye kubaho imyumvire mishya. Yerekanye ko yatewe ishema no kubonana na Papa Fransisko kandi ko baganiriye ibyubaka!
Uko Paul Kagame yagaragaye muri ibi birori avuga neza yagombye kuba ariko yagaragaye guhera agifata ubutegetsi. Kuba abyadukanye uyu munsi rero bifite icyo bisobanuye.
Biragaragara ko noneho Paul Kagame akeneye Kiliziya Gatolika ku buryo budasanzwe! Ntabwo ayikeneye kubera ko ayikunze cyangwa ngo abiterwe n’uko inzigo yashize cyangwa akaba yarahindutse mu mutima ! Paul Kagame akeneye Kiliziya Gatolika kubera ibibazo bimukomereye arimo muri iki gihe ! Manda ya gatatu yihaye ku ngufu guhera taliki ya 4/8/2017, azi neza ko itazamuhira, azi ko ntawe ukimwumva, baba abanyamahanga, baba n’abanyarwanda bakabije kuremererwa n’ubutegetsi bwe bw’igitugu n’akarengane.
Agatwenge ka Paul Kagame , si agatwenge k’ineza ! Ni agatwenge kuzuye ubuhendanyi n’uburyarya nk’ubw’inzoka ihugiriza uwo yiteguye kuruma! Mu by’ukuri Paul Kagame ntakeneye gukorana na Kiliziya Gatolika, ahubwo arifuza kuyikoresha, akayihindura igikoresho cy’inyungu ze bwite, kuko ashaka ko abayobozi bayo bamushyigikira mu gihe yegereje kurunduka ! Akeneye umugisha wa Papa n’uw’Abepiskopi kugira ubutegetsi yibye bwemerwe . Kagame akeneye ko abapadiri bamufasha « gusinziriza rubanda » imurambiwe (opium du peuple) kugira ngo idahaguruka ikamuvudukana! Niyo mpamvu yazinduwe no gutongoza abayobozi ba Kiliziya Gatolika!! Yageze n’aho yemera kuzatanga impano batamusabye !!! Ngo azabwira Abaministri be bagire ibyo bashyikiriza abayobozi ba Kiliziya ! Aho iyi si « ruswa » mwo kabyara mwe !(Cadeau empoisonné!)
Ntimwamwiyumviye se : ngo ntabwo aherutse guhura n’abepiskopi ngo baganire ! Ubundi se yari yarababuriye he !? Icyo gihe ntiyari abakeneye, ariko ubu noneho arabakenye !
Kiliziya Gatolika Paul Kagame yifuza mu Rwanda ifite izina : ni « Kiliziya IDAHANURA »…. Yayindi imureka akikorera ibyo yishakiye, ntikome! Agahatira abakecuru kumusenga nka Murumuna wa Yezu, ikicecekera ! Akiba amajwi mu matora, Kiliziya yituramiye. Agasenya amazu y’abaturage, Kiliziya ntibavugire . Agatwikira imfubyi zitagira kirengera muri ruhurura kuko zimwanduriza umujyi , Kiliziya ikirebera hirya . Agakubita, akambika ubusa, akarasa ku manywa y’ihangu abagizwe ABAZUNGUZAYI n’amaburakindi, Kiliziya ikaruca ikarumira. Agatindahaza ABAKENE, Kiliziya gatolika y’u Rwanda , ntibarengere ! Akagaraguza agati, agafunga cyangwa akica Abalideri bavugira rubanda, Kiliziya ikinumira.
Ngiyo imyumvire mishya Kagame yifuza kubona mu bapadiri bose ba Kiliziya gatolika y’u Rwanda, barimo na Padiri Tomasi Nahimana yaciriye ishyanga n’ubu akaba atemererwa gutahuka mu Rwamubyaye !
UMWANZURO
Kuba Musenyeri Filipo Rukamba yakoze disikuru nziza ifite icyo yungura Abanyarwanda mu byerekeye amateka y’abapadiri ba Kiliziya gatolika y’u Rwanda, ni ibyo gushimwa!
Ariko kuba Musenyeri Filipo Rukamba , wavugaga mu izina ry’Inama y’Abepiskopi Gatolika y’u Rwanda, yateye intambwe ndende yo kwemeza, ku munsi wa Yubile y’imyaka 100 y’ubusaserdoti, ko n’abapadiri Ishyaka rya FPR-Inkotanyi ryigombye, rikabinjiza mu mutwe w’ Abacengezamatwara baryo bitwa « ABARINZI B’IGIHANGO » , ko nabo bakwiye gushimirwa iyo mirimo ya politiki nk ‘Abacurabwenge b’ingengabitekerezo ivangura abanyarwanda, ni ugutandukira kandi ni ikosa rikomeye atazabura KWICUZA mu gihe kiri imbere. Niba ari n’inyaryenge yabimwongereye muri disikuru we atabizi , yamuhemukiye ! Ibyo « bihango » abantu ku giti cyabo bafitanye na FPR, nta mwanya byakagombye guhabwa mu butumwa bwa Padiri ugifite n’inshingano muri « Misiyoni » ! Nabo nibabe intwari, bamese kamwe, bareke kwitwikira Kiliziya Gatolika!
Kuba Musenyeri Filipo Rukamba atatinyutse GUHANURA kuri uyu munsi w’imbonekarimwe, ngo yerekane, mu kinyabupfura no mu bwubahane, akarengane kagirirwa rubanda rugufi muri iki gihe , nabyo birerekana cyane ko ingabire y’ UBUHANUZI iri mu kaga gakomeye, muri Kiliziya y’u Rwanda.
Ngaho se ubufatanye Paul Kagame akeneye nibujyane na « Réformes » zifatika mu miyoborere y’igihugu , AKARENGANE kagabanuke, imfungwa zibohorwe, impunzi zitahuke mu gihugu mu mutekano. Naho ubundi ibyo Kagame ariho yivugisha byasa na « tactique » yo kubanza guhuha kugira ngo inzoka irusheho kuruma Kiliziya no kuyicengezamo ubumara buzayihuhura!
Niyo mpamvu bigaragara ko Kiliziya y’u Rwanda muri iki gihe ikeneye Abapadiri bemera gukora ubushakashatsi , bakagira ubumenyi buhagije mu byerekeye INZOKA, uko iruma, n’ubugomboro abakirisitu barumwe baba bakeneye !
Yubile nziza ku bapadiri bose b’Abanyarwanda,
Dusabirane twese kurushaho kuba ABAHANUZI…n’ABAGOOMBOOZI….mu Rwanda rw’iki gihe turimo.
Padiri Thomas Nahimana


text:
Umuhanzi mpuzamahanga w’umunya “Jamaica” yasuye urwibutso rwa Jenoside rwa Kigali ariko urugendo rwe ntiyarurangije kuko akimara kwerekwa imva zishyinguwemo Abatutsi bishwe muri Jenoside, agahinda ntikatumye akomeza kuzenguruka mu rwibutso.
Kuri uyu wa mbere tariki 4 Werurwe 2013 ubwo Beenie man yasuraga urwibutso rw’abazize Jenoside yakorewe Abatutsi mu 1994, akimara kugera aho imodoka zihagarara yasohotse mu modoka ye aseka ubona nta kibazo afite, bamuha indabo yagombaga gushyira ku rwibutso ariko ntibyamukundiye.
Akigera kumva bagatangira kumubwira ko zishyinguyemo imibiri y’Abatutsi basaga ibihumbi 250, yegereye kumva arareba ariko agahinda kahise kamuganza asubira inyuma bigaragara ko atashakaga no gukomeza kumva ibyo bamusobanurira ariko bakomeza kumwihanganisha.
Ubwo bagenzi be bazanye ndetse na Kidumu binjiraga mu rwibutso imbere kugira ngo basobanurirwe uburyo Jenoside yakorewe Abatutsi yateguwe, uko yashyizwe mu bikorwa n’ibindi, Beenie man we byamunaniye asigara yiyicariye mu twatsi.
Nyuma yaje gushaka gusohoka ngo asige abandi ariko baza kumubwira ko atari byiza, ajya kuba yiyicariye ku muhanda ari na ho yabarindiriye yirebera imisozi ya Kigali, asuhuza abantu bahitaga by’umwihariko abana b’abanyeshuri.
Mu gusuhuza abana bavaga ku isuri ni bwo yongeye guseka ariko ubona asa n’ugifite agahinda, ni ho umunyamakuru wa IGIHE yamwegereye amubaza uko yabibonye, abanza guceceka nk’umunota atarasubiza; mu kuvuga ati “Ntacyo kuvuga” ariko akimyoza.
Bamwe mu bari bamuri hafi, babwiye IGIHE ko yakomezaga kuvuga ijambo ry’icyongereza rigira riti “Why?”, mu Kinyarwanda bishatse kuvuga ngo “Kuki?”
Bennie man akigera mu Rwanda ku wa gatanu w’icyumweru gishize yari yavuze ko ibyabaye mu Rwanda bibabaje.


text:
- Babona opportunities aho abandi babona ntacyo bahakura
- Babona isomo aho abandi babona ibibazo gusa.
- Bahora bashakisha umuti w’ibibazo bihari
- Mu gihe hari abategereza ko intsinzi iza ibashakisha, bo barayishakisha
- Nabo bagira ubwoba nk’abandi bantu bose, ariko ntibubagenga cyangwa ngo bubahagarike mu mikorere.
- Babaza ibibazo bikwiye, ibibazo bituma babasha gufata ingamba zabazamura mu mikorere.
- Ntabwo bahora baganya, kuko bituma umuntu acika intege akishyiramo ko byose bidashobora kugenda neza.
- Ntawe bagerekaho amakosa, igihe babonye ingaruka z’uburangare cyangwa ibibazo byabayeho. Bemera amakosa, kandi bakayakosora vuba bishoboka.
- N’ubwo badafite impano zisumbye iz’abandi, bahora baharanira kongera ubumenyi bafite, hanyuma n’ubuke bafite bakabukoresha mu buryo buzima.
- Barakora cyane, kandi umurimo wabo ugatanga umusaruro. Mu gihe hari abafata umwanya munini wo gutekereza no kumara iminsi bishimisha gusa, bo baba barimo bakora.
- Ntabwo bakunda kwihererana ibintu. Bagisha inama, bagakorana n’abandi. Uwo babonye wese ko yabateza imbere, ko hari ubuhanga yabungura, bashaka umubano nawe.
- Baba bashaka ibyo bashaka kugeraho, bafite intumbero.
- Baba bazi neza bidasubirwaho icyo bashaka mu buzima, kandi baragitekerejeho neza, bazi n’uburyo bazakigeraho.
- Bahanga udushya aho kwigana.
- Ntibahora bimura gahunda ngo bategereje ko igihe kizagera. Kuri bo, “igihe ni iki”.
- Bahora biga mu buzima. Kwiga kwabo kuri mu buryo bwinshi, (mu mashuri, mu kumva , kureba, gusoma, kubaza, ibibazo bitandukanye banyuramo …). Mbese buri kintu kibaye bagikuramo isomo.
- Igikenewe gukorwa baragikora batitaye ku buryo bumva bameze (umunaniro, akababaro, kuramuka nabi…). Ubuzima bwabo ntiburangwa no guhagarika icyatangiwe, no kuzongera kugitangira ubundi. (They don’t spend their life stopping and starting).
- Ntibatinya kwigerezaho (taking risks ). Ariko barabanza bakareba icyo batakaza uko cyangana ibintu biramutse bigenze nabi, haba ku bijyanye n’imali, ku mimerere yabo, ku kazi kabo,…ntabwo bahubuka.
- ntibatinya ibibazo, ahubwo babishakira umuti mu buryo bwihuse. Ntabwo bahunga ibibazo na gato, ahubwo bibafasha kongera ingufu.
- Ntabwo bemera ibyo mu cyongereza bita “destiny”. Hari ababyita mu Kinyarwanda ngo ni “urwandiko”. Ibi tuvuga ngo icyo umuntu yandikiwe kimubaho byanga bikunda. Ibi bo ntibabyemera. Kimwe n’amahirwe cyangwa umwaku. Bo bemera ko imbere habo ari bo bagomba kuhubaka, batishinze iby’amahirwe.
- Mu gihe tugira icyo dukora ari uko hari ikibaye (reactive), bo bagikora mbere y’uko kiba (proactive. ).
- Ntabwo bagendwa n’amarangamutima, n’ubwo bayagira nkatwe twese.
- Bazi kuvuga, gutanga amakuru no kuyahana, kandi bahora babyitoza.
- Ntacyo bakora batagipanze.
- Bahora bashaka kuba umwihariko. Ni nayo mpamvu bakora ibyo benshi batakora bakanafata ibyemezo benshi batafata,
- Mu gihe benshi dutinya kubabara n’ibibazo tukanabyirinda uko dushoboye kose, bo bazi agaciro kabyo. Ntibatinya gukora banyuze mu bibazo by’ingutu, mu bwoba, …
- Bazi icy’ingenzi kuri bo kandi babaho ari cyo bagambirije imbere, kibagaragaramo.
- Bazi ko gutsinda n’amafaranga bitandukanye. Bazi ko ibyo bintu byombi bitaguranywa. Bo, bemera ko amafaranga ari igikoresho gifasha kugera ku gutsinda mu buzima.
- Bazi neza akamaro ka discipline no kumenya kwiyobora.
- Baratekana. Ntabwo bumva ugukomera kwabo bagukura ku bo baziranye, ku byo batunze, aho baturuka, uko basa …ugukomera kwabo bagukura ku bikorwa bakoze.
- Babana neza kandi nta bugugu bagira. Bashimishwa no gufasha abandi kugira icyo bageraho.
- Bicisha bugufi kandi iyo bakosheje, bemera ikosa bakarisabira imbabazi. Bariyemera (confident) ariko ntibirata(arrogant). Bishimira kugira icyo bamenya bacyungukiye ku bandi, kandi nabo bakishimira kugira icyo bungura abandi, ariko ntibashaka ikuzo.
- Bazi kujyana n’impinduka. Kandi, kubana nabo no kumenyera imico yabo biroroshye.
- ubuzima bwiza bw’umubiri wabo babwitaho. Bakora sport batagamije kuzajya mu mikino ya olympiques cyangwa indi yo mu rwego rwo hejuru (kereka ari ko kazi kabo) cyangwa kubera ko bahangayikishijwe n’uko badateye neza bigezweho, ahubwop ari uko bazi akamaro ko kugira umubiri muzima ukora neza..
- Ntibazetuka (laziness), kandi barakora cyane.
- Ntibacika intege. Ikibazo kibaye, kibatera imbaraga zisumbye izo bari bafite. Mbese bameze nka rasoro (resort/spring). Uko uyitsindagira hasi cyane, niko uba uyiha imbaraga zo gusimbuka igihe uyirekuye.
- Bemera cyane kubwirwa uko abantu babatekerezaho n’ibikorwa byabo, bakabigenderaho mu bikorwa bitaha.
- Ntibagendana n’ababatesha igihe babajyana ahabi.
- Ntacyo batakora igihe cyose gishoboka. Ntibakunda abahora babogagiza babashimagiza. Kuri bo, si cyo gikenewe..
- Ibibazo bafite ntibibaca intege. Buri gihe babona uburyo bwo kwirwanaho bakagera ku cyo bashaka. Uburwayi, kubura igihe, kuba ari bato cyangwa bashaje, umukoresha wabo utabumva, kubura ubury, ubukene… ntibibaca intege.
- Bazi gushimishwa n’ibyo bafite bikabagwa neza.
- Akazi kabo si yo mimerere yabo. Ni akazi. Si ko bateye, ni icyo bakora.
- Mu gihe hari abashaka inzira yoroshye yo gukemura ibintu, bo bareba inzira izatanga umusaruro igihe kirekire yaba yoroshye yaba ikomeye.
- Icyo batangiye baragisoza. N’ubwo cyaba kigoye gute, bashyirwa bagishoje.
- Icyo bavuga nicyo bakora. Ibyo bavuga si amagambo gusa, babishyira no mu bikorwa.
- Ntabwo ijambo gutsinda ribahoza ku nkeke. Icy’ingenzi ni ukugera ku ntego bihaye.
- Nta mwanya wo guhora mu magambo bagira. Kuri bo, igihe ni icyo gukora, si icyo kuvuga ibya mva he na njya he !
- Bavuga gake, bagakora cyane. Ariko iyo habaye ikibazo, baricara bakagicoca, bakavuga uko babyumva.
- Ntabwo bagerageza, bakora ikigomba gukorwa.
- Iyo batsinzwe ntacyo bibatwara, baba babibaze ku buryo basigara bemye.
Cyokora si ukuvuga ko byanga bikunze ufite iyi myitwarire ari we ugomba gutsinda mu buzima gusa. Ntibinavuze ko abatsinze bakagera ku bikorwa by’intagereranywa bari bujuje ibi byose. Oya. Ariko uramutse ubonye hari ibyagufasha kugera ku ntego wiyemeje, nta cyakubuza gufata icyemezo ukitwara kuriya. Ikindi kandi, gutsinda byagatewe n’icyo uzageraho n’icyo kizamarira sosiyete ubamo, igihugu cyawe ndetse n’isi.
Icy’ingenzi ni ukureba icyo ushaka, ukaba uzi impamvu ugishaka, ubundi ukitwara mu buryo buzagufasha kukigeraho. Ukagira ukwihangana, ntucike intege, kandi icyo ushaka ukagiharanira, ukagisigasira kugeza ugeze ku ntego wifuza.
Related Posts by Categories


text:
Dusangirijambo: Nyagasani, ugirira bose impuhwe ngo babone ukwisubiraho !
AMASOMO YO KURI ICYI CYUMWERU CYA XXXI GISANZWE,UMWAKA C.
1.ISOMO RYA MBERE:
Isomo ryo mu gitabo cy’Ubuhanga
11,11, 23-26; 12, 1-2
Nyagasani, ugirira bose impuhwe
kuko ushobora byose, ukirengagiza
ibyaha by’abantu ugira ngo babone
kwisubiraho. Ukunda ibiremwa
byose kandi nta na kimwe uhigika
mu byo waremye, kuko iyo ugira icyo
wanga muri byo utari kwirirwa
ukirema. None se ni ikihe kiremwa
cyari kubaho, utabishatse? Cyangwa
se ni ikihe cyari kurokoka
utakibeshejeho? Utuma byose
birokoka kuko ari ibyawe, wowe
Mugenga w’ubugingo, kandi
n’umwuka wawe uzira gushanguka,
uri mu biremwa byose. Bityo ugenda
buhoro buhoro uramira abaguye,
ukababurira ubibutsa ibibatera
gucumura, kugira ngo bigobotore
ikibi maze bakwemere, Nyagasani.
2. ZABURI tuzazirikana niya 144 (145), 1-2, 8-9, 10-11, 13cd-14
Ifite inyikirizo igira iti« Mana yanjye, mwami wanjye nzakurata, nzasingiza izina ryawe iteka ryose.»
Buri munsi nzagusingiza,
nogeze izina ryawe iteka ryase.
Uhoraho ni umunyampuhwe
n’umunyaneza,
Atinda kurakara kandi akagira
urugwiro.
Uhoraho agirira bose ibambe,
maze imbabazi ze zigasakara ku
biremwa bye byose.
Uhoraho, ibiremwa byawe byose
nibijye bigushima,
abayoboke bawe bagusingize!
Bazarate ikuzo ry’ingoma yawe,
batangaze ubushobozi bwawe.
Uhoraho ni mutabeshya,
akaba indahemuka mu byo akora
byose.
Uhoraho aramira abagwa bose,
abunamiranye akabaha kwemarara.
3. ISOMO RYA KABIRI:
Isomo ryo mu ibaruwa ya kabiri Pawulo intumwa yandikiye Abanyatesaloniki
1, 11-12; 2, 1-2
Bavandimwe tubasabira iteka kugira
ngo Imana yacu ibahe gutunganya
ibyo yabatoreye, kandi ngo ku bubasha bwayo ibahe gukora ibyiza
byose mwiyemeje, mugire n’ukwemera kwigaragaza mu bikorwa. Bityo izina rya Nyagasani Yezu rizakurizwe muri mwe, namwe muri We, mubikesha ubuntu
bw’Imana yacu n’ubwa Nyagasani
Yezu Kristu. Bavandimwe, ku byerekeye amaza y’Umwami wacu Yezu Kristu no ku byerekeye uko tuzakoranira iruhande rwe, hari icyo twabasaba: muramenye
ntimugahagarike imitima vuba, ngo
muce igikuba mubitewe na bamwe
biha kubemeza ko umunsi wa Nyagasani waba wageze, bitwaje ubuhanuzi batugerekaho n’andi magambo tutigeze tuvuga, cyangwa se amabaruwa ngo twaba twaranditse.
Iryo n’ijambo ry’Imana!
4. IVANJILI
Amagambo yo mu Ivanjili ntagatifu uko yanditswe na Luka (Lk 19, 1-10).
Muri icyo gihe, Yezu ageze i Yeriko
yahuranya umugi. Nuko haza umugabo
witwa Zakewusi, yari umutware
w’abasoresha akaba umukungu.
Agerageza kubona Yezu uwo ari we
ariko ntiyabishobora, kubera imbaga
y’abantu kandi akaba yari mugufi.
Arirukanka abacaho maze yurira igiti
cy’umuvumu, agira ngo abone Yezu wari
ugiye kunyura aho. Yezu ahageze
yubura amaso aramubwira ati
«Zakewusi, manuka vuba kuko ngomba
gucumbika iwawe uyu munsi.» Nuko
amanuka bwangu, amwakirana
ibyishimo. Ababibonye bose barijujuta,
baravuga bati: «Yagiye gucumbika ku
munyabyaha!» Nuko “Zakewusi yegera
Nyagasani aramubwira ati: «Rwose
Mwigisha, kimwe cya kabiri cy’ibyo
ntunze ngihaye abakene; niba kandi hari
uwo nahuguje, ndamusubiza ibye incuro
enye.» Yezu ni ko kuvuga ati «Uyu
munsi umukiro watashye muri iyi nzu,
kuko uyu nawe ari umwana wa
Abrahamu. Koko rero, Umwana
w’umuntu yazanywe no gushaka no
kurokora ibyazimiye.»
Iyo n’ivanjili Ntagatifu!


text:
Hibukwa Abatutsi basaga ibihumbi 26 biciwe i Kibagabaga, abarokotse basabwe kwiyegereza Imana bakira ibyababayeho, bagafata Abanyarwanda bose kimwe, buri umwe ntabone undi nk’umwicanyi.
Ibi ni ibyagarutsweho n’uhagarariye Paruwasi ya Regina Pacis, Padiri Consolateur Innocent, mu gitambo cya misa, yakanguriye abanyarwanda kubabarirana, abiciwe bakakira ibyababayeho, bose ntibahore bafatana nk’abicanyi, ati “Umutima ni uwawe uwigengaho. Ibyishimo bitangwa na Kirisitu, ntiwabibona ku isoko cyangwa ngo ubihabwe n’abantu. Ni iki gituma imyaka 19 ishize tutarabasha gushyikirana?”
Akomeza ati “Nitugera imbere y’Imana ntituziregura ko twishe cyangwa ko twiciwe mu gihe tutasabanye imbabazi cyangwa ngo tuzitange. Iki gihugu ni icyacu, ntituzabazwa Abashinwa, ntizatubaza Abahinde, cyangwa Abafaransa. Iki ni Igihugu cy’Abanyarwanda.”
Ijoro ryo kwibuka Jenoside yakorewe Abatutsi mu murenge wa Kimironko, ryitabiriwe n’abanyacyubahiro batandukanye bari bahagarariwe na Minisitiri w’Umuco na Siporo, Mitali Protais. Mu ijambo rye, yavuze ko amateka yaranze Jenoside akwiriye kwigisha abayipfobya; anakomerezaho asaba abarokotse kwiyubakira ejo hazaza heza, bigira.
Umunyamabanga Nshingwabikorwa w’Umurenge wa Kimironko, Niragire Theophile, avuga ko mu biganiro byaberaga mu midugudu hakusanirijwemo inkunga izashyikirizwa abarokotse mu cyumweru gitaha mu rwego rwo kubafasha kwiteza imbere, dore ko abaturage babyitabiriye basaga ibihumbi 25.
Ubwicanyi bwibasiye Kibagabaga kuri tariki ya 23 Mata 1994, aho hiciwe abasaga ibihumbi 26 barimo abari barayihungiyemo baturutse i Remera, Karama, Kinyinya, Kimironko na Nyarutarama dore ko bari bakambitse ahubatse urwibutso kuri ubu, no ku mashuri abanza ya Kibagabaga.
Kanda hano usome ubuhamya burambuye bw’uwarokokeye Kibagabaga: http://www.igihe.com/amakuru/mu-mateka/mu-bantu-1004-bari-kumwe-yarokotse-wenyine.html


text:
Irene Uwoya[Oprah] yateje umwiryane n’ibibazo mu miryango kubera ubukwe yakoze rwihishwa, nyina ntashaka kumva umukwe we Dogo Janja ndetse nta n’umwe umwemera.
Ibibazo bijya gutangira, mu Ukwakira 2017 Irene Uwoya yasohoye amafoto yambaye agatimba bigaragara ko yakoze ubukwe. Ibi bigisakara mu binyamakuru yabanje kuvuga ko yarimo akina filime; iki ni nacyo gisubizo yahaye umuryango kuva ku munsi wa mbere ibye na Dogo Janja byavugwa.
Igihe cyarageze Irene Uwoya atangira kwemerera itangazamakuru ko yarushinganye na Dogo Janja ariko ababyeyi bamubaza agatsemba ahubwo akemeza ko ibyo yarimo “ari ugukina filime”.
Ubukwe bwa Irene Uwoya na Janja bwatashywe n’inshuti zabo na bake bo ku ruhande rw’umuryango w’uyu muraperi gusa nta n’umwe wahakandagiye wo mu muryango w’uyu mugore.
Neema Mrisho Uwoya, nyina wa Oprah Uwoya yari aherutse kuvuga byeruye ko umukwe azi kandi yemera ari Ndikumana Katauti witabye Imana tariki ya 14 Ugushyingo 2017. Ibi Irene Uwoya yahise abinyomoza mu kiganiro aherutse gukorera kuri Clouds FM avuga ko umuryango wishimiye umugabo we kandi ko ibivugwa byose ari impuha.
Neema Mrisho akibona ko Irene Uwoya yamunyomoje, yagiranye ikiganiro n’ikinyamakuru Mwananchi yongera gushimangira ko umuryango we wose utazi Dogo Janja ndetse ko bafata Oprah Uwoya nk’umugore w’umupfakazi.
Yagize ati “Muvandimwe munyamakuru uragira ngo nkubwire iki mu itangazamakuru, sinkunda kuvuga ibintu nk’ibi mu binyamakuru kuko ntibishimishije guterana amagambo mu binyamakuru n’umwana wabyaye.”
Yongeyeho ati “Kuko birangira n’ubundi ni umwana wanjye nubwo yakora ibitanejeje. Icyo nshaka ko musobanukirwa ni uko ubwo bukwe twebwe ntabwo tuzi nk’ababyeyi, nta n’ubwo tuzigera tubwemera.”
Uyu mubyeyi yavuze ko abafata Dogo Janja nk’umukwe wabo ari abasinyiye Irene Uwoya arushinga ndetse ngo umuryango watunguwe no kubona amafoto y’abantu bari bagaragiye umwana wabo bavuga ko ari abavandimwe be. Ubwo Uwoya yasezeranaga na Janja, umuryango we wose wari i Dar es Salaam hariko nta n’umwe wahakandagiye.
Yagize ati “Umunsi akora ubwo bukwe, ababyeyi be n’abavandimwe be bose twari duhari ariko byaradutunguye cyane kubona ku mbuga nkoranyambaga bavuga ngo yakoze ubukwe. Ibyo twarabimubajije atubwira ko ari filime yakinaga…”
Amezi atanu arashize Irene Uwoya na Dogo Janja bakoranye ubukwe mu ibanga, kugeza ubu uyu muhanzi ntarakandagira kwa nyirabukwe. Ababyeyi ba Irene Uwoya bombi bavuga ko badashaka kubona Dogo Janja; abavukana n’uyu mugore wahoze ari uwa Katauti na bo batewe uburakari no kumva ko yarushinganganye n’umusore batemera na gato.
Irene Uwoya na we ntarakandagira iwabo kuva yakora ubukwe, ubu hagati ye n’abo bavukana bararebana ay’ingwe. Ntibasurana ndetse nta byerekeye urugo rushya yashinze bashaka kumva.


text:
Uwineza Clarisse uzwi nka The Pink yabwiye Inyarwanda.com ko mu kwandika iyi ndirimbo 'You love me' yagendeye ku cyanditswe kiri muri Bibiliya mu gitabo cy'Abaroma 8:35 ahari ibintu byinshi binyuranye abantu banyuramo hano ku isi, gusa ngo ibyo byose ntibihungabanya urukundo Imana ikunda abantu kuko ari yo buhungiro bwabo. The Pink yunzemo ati:"Indirimbo nayise You love me" kuko namenye ko Imana inkunda bihebuje hari igihe kubisobanura mu magambo yacu nk'abantu bitoroha gusa ibyo mbona cyangwa mbamo yewe n'ibyo nanyuzemo hano ku isi bituma mbona urukundo Imana inkunda."
Kuki The Pink yakoranye iyi ndirimbo na NPC na Columbus?
The Pink yabajijwe impamvu yakoranye iyi ndirimbo na Columbus na NPC uherutse gusezerera umuziki wa Secular akinjira mu muziki wo kuramya no guhimbaza Imana ndetse akaba akomeje gukora no kwitabira ibikorwa bitandukanye bya Gospel. Asubiza iki kibazo yari abajijwe na Inyarwanda.com, The Pink yavuze ko yabitewe nuko yasanze ari abantu bahuje ingufu. Yagize ati:
Njya guhitamo gukorana na NPC na Columbus mbere na mbere ni uko ari abantu numvaga duhuje ingufu havamo igikorwa kiza..... Ikindi Columbus twari twarashatse gukorana kera mbona iki ni cyo gihe. Ngize n'Imana, NPC arakizwa aza muri Gospel. Nk'umuntu twari inshuti na mbere, nifuza nawe kumwongeramo,..kandi ndakeka iyi ndirimbo ifite ubutumwa kandi ikaba inaryoheye ugutwi.....Ni indirimbo yakorewe kwa Devydenko.
The Pink yasobanuye intego ye mu muziki akora mu njyana ya Hiphop
The Pink uza ku isonga mu b'igitsinagore bakunzwe cyane mu bakora injyana ya Hiphop mu muziki wo kuramya no guhimbaza Imana hano mu Rwanda, yabwiye Inyarwanda.com ko intego ye ari ugukora indirimbo urubyiruko rwisangamo. Yagize ati: "Intego yanjye ni ugukora indirimbo urubyiruko rwisangamo kugira ngo rubashe kumva rudahejwe ku buryo narwo rwifuza kuza mu nzu y'Imana. Nifuza ko mu ndirimbo zacu bakuramo ubuhamya bwatuma bahinduka."
REBA HANO 'YOU LOVE ME' YA THE PINK FT NPC & COLUMBUS


text:
Mu kiganiro IGIHE yagiranye n’abayobozi b’amashyirahamwe y’abatinganyi yo mu Mujyi wa Kigali ubwo bari mu mahugurwa y’iminsi ibiri bagaragariza abanyamakuru imibereho yabo n’ingorane bahura nazo, batangaje ko bahisemo guhindura izina ry’abatinganyi bakitwa “abasangirangendo” kuko ari izina ribahesha agaciro kandi rinagaragaza ko hari byinshi bahuriyeho.
Bamwe muri aba babana bahuje ibitsina barimo n’abakobwa, bemeza ko badashaka kongera kwitwa abatinganyi ngo cyane cyane ko ari zina nyandagazi ribasebya cyane.
Uwitwa Germain yagize ati “ Abatinganyi rwose ni ijambo rirasebanya kandi n’izina nyandagazi ku buryo tuba twumva nta wakwita undi atyo , bitewe n’uko umuntu aba yumva ko gutingana ari ugufata nk’ipiki ukayikubita undi.”
Uwiragiye Jean de Dieu uhagarariye ishyirahamwe ry’ababana bahuje ibitsina bagera kuri 60 ryitwa Amahoro Human Respect na we yemeza ko bahisemo kwanga kwita abatinganyi kuko ari izina risebanya ndetse ririmo ikinyabupfura gike.
Yagize ati “ Ntabwo dukwiye kwitwa gutyo kuko umutinganyi biva ku nshinga gutingana bivuga kuryamana n’undi muhuje igitsina mu gihe muri twe harimo n’abakundana bahuje ibitsina ariko badashobora no kuryamana kubera kamere yabo.”
Umukobwa witwa Kenny wemeza ko ari umugabo we yagize ati “ Ahubwo mwe nk’abanyamakuru rwose mugende mushishikariza abanyarwanda kudakoresha ijambo abatinganyi nk’uko batagikoresha andi mazina yahabwagwa abafite ubumuga cyane cyane ko bayaretse kuko basanze yarabahaga akato.”
Gusa nubwo aba baturage babana bahuje ibitsina bafashe umwanzuro wo kwanga kwitwa abatinganyi bagahitamo kitwa abasangirangendo, ubusanzwe uyu muco ntiwemewe n’amategeko y’u Rwanda, ku buryo ari imwe mu mpamvu ituma benshi muri bo bakunze gukorera mu bwiru.


text:
Umukunzi wacu yatwandikiye muri aya magambo ngo mumugire
inama. Yagize ati:
Umukobwa dukundana mukeka amababa, munyumvire namwe
mumbwire. Ese naba mfite ukuri? Niba mfite ukuri se nkore iki
cyihuse tutarabonana ko mbura amezi make ngo ngaruke mu
Rwanda?
Dore uko ikibazo giteye"
Twakundanye nkirangiza secondary (amashuri yisumbuye), we
yari akiyarimo, urukundo rwacu rwashyushye mu minsi ya mbere
kuburyo wagirango hashize igihe turi inshuti. Ariko nyuma
y'igihe gito umukobwa yatangiye kwigira ntibindeba mu rukundo
biza no kuba impamvu yo kuruhagarika ! Maze kugera kaminuza
muri Leta Zunze ubumwe za Amerika (USA) aho niga HUMAN
Medicine umukobwa byaramushimishije cyane ndetse anahita
agaruka mu rukundo yihuse cyane!
Yaje asaba imbabazi ,ndazimuha ariko nyuma nagiye mubaza ku
mpamvu yari yaramuteye kugenda, yaje kumbwira ngo
umuryango we abantu bawubwiye ko mvuka mu muryango
utifashije, ukennye cyane, ngo Mama we n'abandi bantu ba hafi
bo mu ryango we bamufashije guhita anyibagirwa byihuse, nawe
bimujyamo ngo ariko nyuma yasanze yaribeshye ngo niyo
mpamvu yamuteye kwigarura, ngo urukundo ntirushingira ku
bintu!
Twakomeje kugenda tuganira akambwira abahungu yakundanye
nabo benshi ndetse bakanatandukana nta mpamvu ifatika
ibiteye. Yakomeje ambwira ibigwi by'abo bakundanye nsanga
njye n'ubwo murusha imyaka ine y'amavuko we andusha
nk’imyaka 10 mu gitanda. Iyo ambwira angaragariza ko ankunda
byabuze irugero ariko nkibaza nti naba ndusha iki abandi bose
bakundanye?
Ese ubundi kuki ahora anyibutsa ko ngomba kumubera umugabo
nkirangiza kwiga ? Gusa numva hari ikibyihishe inyuma kandi
uko iminsi yo kugaruka mu Rwanda igenda yegereza niko
urukundo n'icyizere namugiriraga tukiri kumwe binanira
kubigarura. Mungire inama namwe.
1. Mureke?
2. Nkomeze nkundane nawe?
3. Ntegereze nzarebe ngarutse?
4. Nshake ikindi nkora? (Kimbwire)
Umukobwa dukundana mukeka amababa
Umukunzi wacu yatwandikiye muri aya magambo ngo mumugire


text:
Perezida Kagame yihanangirije abayobozi barenga 300 bitabiriye Umwiherero wa 15, abasaba kurangwa n’umuco wo kwicisha bugufi bashyira imbere akazi bashinzwe aho gutegereza ibyubahiro biremereza ngo abantu babaramye.
Ibi Perezida Kagame yabigarutseho kuri uyu wa Kane, tariki ya 1 Werurwe 2018 ubwo yasozaga Umwiherero wa 15 w’abayobozi, umwanya yagaragaje nk’igihe cyo kwisuzuma ngo ibyo bakora bijyane n‘ibyo igihugu cyifuza n’ibyo abaturage babategerejeho.
Mu mpanuro ze Umukuru w’Igihugu, yasabye abayobozi badaha serivisi nziza abaturage bashinzwe kureka gushaka ibyubahiro ahubwo bakarangwa n’umuco ushyira imbere inshingano zabo mu bikorwa kuko aribyo byiza kuri bo no ku gihugu muri rusange.
Ubwo yatangizaga Umwiherero, Perezida Kagame yavuze ko hari abayobozi batava mu biro ngo begere abaturage babafashe kwiga ku bibazo igihugu gifite.
Kuri uyu wa Kane bwo yavuze ko hari abandi bava mu biro, bajya hanze begereye abaturage bigasa n’aho ubuzima bwahagaze, hagashyirwa imbere uburyo bari bwacyirwe mu cyubahiro.
Ati “Iyo yamanutse ni nk’aho ijuru ryaguye. Aramanuka ukagomba kubyumva ko yaje ntimunatware umwanya muganira icyamuzanye cy’akazi ahubwo ibintu byose bigahagarara ukagomba kumwakira. Ibintu byose bigahagarara n’abari mu biro bakabivamo hagati aho n’uwamanutse aragenda bakamukinga rwa rukuta rw’abamwakiriye akabona ibyo gusa ibiri inyuma yagakwiye kuba abona ntabyo abona […] bakakwereka ibyo bashaka ko ubona.”
Umukuru w’Igihugu yabwiye abayobozi ko ibi bintu yagiye abibona kenshi, ndetse anitsa cyane no ku bayobozi bakorera ku jisho bagashyira mu nshingano ibibareba ari uko bari busurwe gusa.
Yavuze ko hari igihe yajyaga asura ahantu, agasanga imihanda yakozwe muri iyo minsi, akibaza uburyo ubushobozi bwo kuyikora buba bwarabuze nko mu myaka icumi ariko bukaboneka mu cyumweru kimwe ari uko agiye kuhasura.
Ati “Bujya gucya ahatari umuhanda, ihari inyerera rwose. Navuze ko nzaza hashize icyumweru kimwe, ubwo bushobozi bwabonetse gute, kuki butabonetse muri ya myaka icumi ngo hamere gutyo? Ubushobozi buboneka bukora imihanda ari uko Perezida agiye kuhasura buvahe? Ndashaka kubabwira ko butava mu biro bya perezida, hagomba kuba hari aho ubwo bushobozi buba buri.”
Yatanze urugero rw’igihe kimwe yagombaga gusura Intara y’Iburasirazuba ariko ku bw’impamvu zitunguranye urugendo rwe rugasubikwa ku munota wa nyuma.
Ngo icyo gihe abaturage bamushimiye kuba yari yagize icyo gitekerezo ariko bamusaba ko yajya abigenza atyo buri gihe kuko aribwo abayobozi babegera bagashyira mu bikorwa inshingano zabo. Yavuze ko ngo abaturage bamubwiye bati “ jya udutumaho ko ugiye kuza. Iyo wavuze ko ugiye kuza n’imihanda irakorwa.”
Hari abayobozi barangwa no gukunda ibyubahiro
Perezida Kagame kandi yasabye abayobozi gucika ku muco wo gukunda ibyubahiro no gukorera ku jisho, buri wese agashyira mu bikorwa inshingano ze aho guta umwanya mu bidafite agaciro.
Ati “Protocole mugira ni umuco mubi. Ugasanga abantu batanu biruka bashaka intebe imwe y’umuntu umwe. Umuntu umwe, abantu batanu biruka inyuma y’intebe gute? Ntimwitwa ngo muza muri bus, abantu bari mu bus imwe ari cumi […] ntabwo ndazigenderamo ariko nzi ibibamo.”
“Hari ugomba kwicara aha abandi bakirunda ku ruhande rumwe, abantu baremereye ntabwo […] ugasanga Umunyamabanga Uhoraho muri Minisiteri ararwana n’abari muri bus ngo arashakira Minisitiri we intebe. Niba itarimo uravamo ujye mu yindi, kureba ko intebe ya minisitiri irimo ni ukugira ngo bigende bite?”
Perezida Kagame yakomeje avuga ko amaze kurambirwa n’uyu muco ndetse hari benshi yagiye yihanangiriza akababwira ko adashaka ko bakomeza kurangwa nawo ahubwo ko bakwiye kwita ku nshingano zabo mbere yo gusaba ibyubahiro.
Ati “Ubwo mureba mbasubiriramo ibi, nirinze kuvuga amazina, nirinze kubaha ingero ngo mvuge kanaka, nature amazina […] hari n’abari hano nabwiye ubwanjye, mfata telefoni nkamubwira ngo nzongera kubona wemera ko bagukorera biriya, umunsi nzongera kubibona bizajya kuba nakwirukanye.”
Yakomeje avuga ko hari ubwo Minisitiri runaka ava mu butumwa bw’akazi mu mahanga, yamanuka ku kibuga cy’indege ugasanga abayobozi bandi bagiye kumwakira, abapolisi bafite amapeti nabo baretse izindi nshingano bakajya kumureba, ‘bakiruka inyuma ya Minisitiri usohotse mu ndege.’
“Wagabanyije kwiremereza ugakora akazi kawe”
Umukuru w’Igihugu yabwiye aba bayobozi ko gukunda ibyubahiro atari cyo gikenewe kuko binatwara byinshi mu bushobozi ahubwo ko icy’ibanze ari gukora kinyamwuga bubahiriza inshingano zabo.
Ati “Mukore akazi kanyu niba ikibazo ari uko wumva ko udahembwa neza, icyo ni ikindi kiganiro. Ariko akamaro kawe gakwiye gutandukanywa n’ibi kandi wa muco navuze ujyana n’ubunyamwuga, iyo ukora kinyamwuga ntabwo uhera muri ibi bintu bidafite umumaro.”
“Muzagerageze rimwe kubyiyima niba ari nko gufunga umwuka, uzagerageze rimwe ubyiyime. Nubikora kabiri uzaze umbwire niba hari icyo ubona watakaje. Hatakara iki? Wagabanyije kwiremereza ugakora akazi kawe? Ahubwo wabyiyimye ugakora akazi kawe njye nibwira ko umuntu muzima akwiye kuba afite ukunyurwa ngo yakora ikintu kigira ikivamo gifite agaciro kuri we no ku bandi. Iyo wakoze ikintu neza, iyo wishyize mu mwanya utiremereje, ugira ibi bisubizo.”
Muri uyu mwiherero hakozwe ibiganiro bitandukanye birebera hamwe uko iterambere ry’u Rwanda ryakomeza kwihuta, ibibazo bihari bigashakirwa umuti hashyizwe imbere inyungu z’abaturage.
Ku munsi wa mbere wawo harebwe aho gushyira mu bikorwa icyerekezo 2020 bigeze n’uko imyanzuro y’Umwiherero uheruka yeshejwe.
Minisitiri w’Intebe, Dr. Ngirente Edouard, yavuze ko mu Mwiherero w’abayobozi uheruka ubwo wabaga ku nshuro ya 14, imyanzuro yafatiwemo yagabanyijwemo ibikorwa by’ingenzi 62, igera kuri 51 muri yo ikaba ariyo yakozwe ku kigero cyo hejuru.
Dr Ngirente yavuze ko mu ntego 52 z’Icyerecyezo 2020, umunani zonyine zingana na 15% arizo zashyizwe mu bikorwa 100%, mu gihe hasigaye imyaka ibiri gusa. Intego 19 (37%) zo zimaze gushyirwa mu bikorwa ku gipimo kiri hejuru ya 75%; izindi 19 (37%) zashyizwe mu bikorwa hejuru ya 50% naho 6 (12%) ziracyari munsi ya 50%.
Ku munsi wa kabiri, aba bayobozi baganiriye ku ngamba zikwiye gushyirwa mu bikorwa hagamijwe kongera umusaruro ukomoka ku buhinzi nka kimwe mu bikorwa n’Abanyarwanda benshi.
Naho ku munsi wa gatatu baganiriye ku ‘kubaka ubukungu bushingiye ku bumenyi’ no ku ‘kunoza imitangire ya serivisi z’ubuzima n’izo kwita ku mikurire y’ umwana ukiri muto’.
Uyu Mwiherero wabaga kuba ku nshuro ya 15 kuva ku wa Mbere tariki 26 Gashyantare kugeza ku ya 1 Werurwe 2018, abayobozi barenga 300 bahagarariye inzego zitandukanye za Leta, ibigo biyishamikiyeho ndetse n’ibigo byigenga n’iby’ubucuruzi nibo bawitabiriye.
@Umubavu.com


text:
Bigoye abatari bacye uburyo abantu bishimye ndetse bagakomera amashyi ,abandi bakavuza impundu kubw’isanduku ikoze muri zahabu Apotre Gitwaza yise iy’Imana,Ni nyuma yuko Apotre Gitwaza yaramaze amezi 7 hanze ,maze mu kugaruka aza azanye iyi Sanduku,izaba ngo iri mu rusengero rwa Zion Temple Celebration centre buri gihe.
Icyo abenshi batemera ndetse bahamya n’ukuvuga ko kuba iyo sanduku yaje mu Rwanda ngo abarutuye bazagira umugisha ndetse ibi bikagereranwa n’umugisha Abisirayeri bongeye kubona umugisha w’Imana nyuma y’aho isanduku y’Imana igarutse ivuye mu Bafirisitiya.
Ku italiki ya 24/05/2016 nibwo iyo sanduku yazanywe imbere y’abayoboke b’iri dini,iza iheswe n’abasore maze Apotre Paul Gitwaza agira ati”Israel yasubiranye umugisha w’Imana ubwo isanduku yari igarutse yikorewe n’inka yabasanganiye yabira ihetse isanduku y’Imana.
Bwoko bw’Imana muri iki gitondo, ubwiza bw’Imana buri hano,icyubahiro cy’Imana cyagarutse. Ukwera kw’Imana kuri aha,witegure kwakira icyo Imana yakubikiye. Reka dushyire isanduku y’Imana mu gitereko cyayo, Imana ibahe umugisha, reka tuvugirize ihembe incuro 7,narangiza inshuro ya 7, twese turakoma amashyi tuvuze impundu kuko icyubahiro cy’Imana kiri muri iyi nzu”
Ibyo nibwo abakirisitu bakomeye amashyi ariko abenshi bati kwizera ko Imana y’abisirayeri iri muri iyo sanduku n’ubujiji butagira uko bungana, abandi bati’mwica imanza ariko mumenye uwo mwakurikiye ndetse mushishoze kuko Yezu ari hafi kuza.
Koko se iyi n’isanduku izaniye umugisha abakiristu ba Zion bagira umugisha,niyo se koko izazanira abanyaRwanda umugisha cyangwa ukwizera kwabo no gukurikiza amategeko y’Imana nibyo bizabagira ibiremwa rurema yishimira ndetse bikazabakingurira umuryango w’Ijuru.
Bibiliya iti “Hari igihe abantu batazihanganira inyigisho nzima, ahubwo bahuje n’irari ryabo, bazigwiriza abigisha bababwira ibyo amatwi yabo yifuza kumva, 4 kandi baziziba amatwi kugira ngo batumva ukuri kandi bayobe bahindukirire imigani y’ibinyoma”2 Timote 4:3-4.
kuwaba ashidikanya ko koko iyi sanduku yaba ivugwaho rumwe yasoma bimwe muri ibi bitekerezo by’abasomyi twakuye ku ruuba rumwe rukorera hano mu Rwanda.


text:
Kayitankore Ndjori, umunyarwenya akaba n’umukinnyi w’amafilime wamamaye ku izina rya Kanyombya, yabatirijwe mu itorero rya Rehoboth Pentecostal Church rikorera i Gikondo mu karere ka Kicukiro mu mujyi wa Kigali, iri torero yari amaze igihe akirijwemo akakira agakiza akaba yaranaribatirijwemo ari kumwe n’umugore we kandi bateganya no gukora ubukwe bagasezeraniramo imbere y’Imana.
Nk’uko Kanyombya yabishimangiye mu kiganiro yagiranye n’ikinyamakuru Ukwezi.com, ku munsi wa Pasika, ku Cyumweru tariki 16 Mata 2017, nibwo yabatijwe mu rusengero rwa Rehoboth Pentecostal Church hamwe n’umugore we, ibyo bikaba byarabaye nyuma y’amezi agera kuri ane yakiriye agakiza akemera kubyarwa ubwa kabiri akabatizwa mu mazi menshi.
Kanyombya yabatijwe mu mazi menshi nyuma yo kwakira agakiza. Aha yari ku murongo agiye kujya muri yorodani
Kanyombya yabwiye ikinyamakuru Ukwezi.com ko ababonye amafoto yabatijwe bakagirango ni filime yakinaga atari byo kuko adakina filime na Bishop Gerard Mugisha, umushumba mukuru w’itorero Rehoboth Pentecostal Church. Kanyombya ati: "Nonese naba nkina filime na Bishop Gerard? Narakijijwe, maze igihe nakiriye agakiza, abagizengo ni filime baribeshya."
Kanyombya kandi yasobanuye iby’uko yahindutse nyuma yo kwakira agakiza aho yagize ati: "Ikintu cyahindutse ni uko numva nishimye, ndi mu munezero, mbana n’abandi neza, na byabindi by’umwiryane no kuvuga ngo amashyari, ibyo byose narabiretse... Ibijyanye n’agatama (inzoga) nako ntabwo wakomatanya ibintu byose, bimwe na bimwe ugomba kubireka, n’inzoga ubwo nyine nagombaga kuzireka."
Kanyombya kandi yabwiye ikinyamakuru Ukwezi.com ko mu mwaka utaha wa 2018 azasezerana imbere y’Imana n’umugore we kandi bakazasezeranira muri iri torero, iyi mihango y’ubukwe bwe ikazaba ikurikira iyo gusezerana imbere y’amategeko yabaye mu mwaka wa 2012.
Kanyombwa ati: "Tuzakora ubukwe muri 2018 ariko ukwezi ntabwo ndakumenya neza, tuzasezeranira muri iri torero twabatirijwemo njyewe na madamu, nonese itorero ryanjye narireka kweli? Niryo tuzasezeraniramo."
Kanyombya nyuma yo kubatizwa mu mazi menshi


text:
Urwenya-Ibya Rukubayihunga
Ibya Rukubayihunga
Umugabo RUKUBAYIHUNGA wabaga i Bujumbura mu Ngagara, yakundaga ubugari cyane ku buryo yajyaga yitegereza ikiyaga cya Tanganyika, akareba n'igisozi cyegamiye Bujumbura, ati " maze umunsi umwe ngakanguka ngasanga uriya musozi wabaye ubugari n'aho Tanganyika yabaye isosi! Rwakwambikana ndakubwiye!" Kuvuga burya ni ugutaruka reka dukomeze. Uwo mugabo rero Rukubayihunga yari afite ingeso yuko yabanzaga kurya, yarangiza abana bakabona kugaburirwa. Reka rero umunsi umwe umugore we Madalena abe amaze kuvuga ubugari, igihe amaze gukaraba yitegura kwihereza haze umuntu wamushakaga. Atinya kumwinjiza mu nzu ngo batavaho basangira ubwo bugari, amusanga hanze. Ariko mbere yo gusohoka asiga yanditse izina rye ku bugari, maze rirakunda rirabuzenguruka dore ko atari rigufi.
Umugore we abonye atinze hanze, akata kuri bwa bugari agaburira abana ngo badasinzira batariye. Mu gukata umugore akuraho Yihunga. Kera kabaye Rukubayihunga asezera ku mushyitsi we yinjira mu nzu. Agize ngo arareba ku bugari asanga babukaseho maze induru ayiha umunwa. Agataka ahamagara umugore, ati "yewe Madalena we, ko ndeba Rukuba, Yihunga yagiye hehe?!" Abaturanyi bamwumvise bati "uriya mugabo ashobora kuba yasaze. None se Rukubayihunga arabaza aho Rukubayihunga yagiye?"
Shyiraho Igitekerezo!
Subscribe to: Post Comments (Atom)


text:
Ahagana saa saba n’igice z’amanywa zo ku wa 2 Gicurasi 2018, nibwo inkangu yafungiye umuhanda mu Murenge wa Rugendabari, Akarere ka Muhanga, ibinyabiziga bibura uko bitambuka.
Umuyobozi w’Akarere ka Muhanga, Uwamariya Beatrice, yabwiye IGIHE ko ubu abaturage batangiye kugerageza uko bakura icyo gitaka mu muhanda.
Yagize ati “Ubu umuhanda ntabwo ari nyabagendwa kubera iyo nkangu yabereye hakuno ahitwa ku Cyome kuri Nyabarongo ujya Ngororero, aho Umurenge wa Rugendabari ugabanira n’Umurenge wa Gatumba.”
Abaturage batangiye kugerageza gukuramo icyo gitaka ariko Meya yemeje ko banamaze guhamagaza imashini kugira ngo zihatunganye byihuse ubuhahirane bwongere gusubukurwa.
Si mu Karere ka Muhanga hagaragaye ikibazo cy’inkangu gusa kuko ahagana saa kumi n’ebyiri za mu gitondo zo kuri uyu wa Gatatu, yari yafunze n’umuhanda wa Mukamira –Ngororero. Uyu wo wongeye kuba nyabagendwa ahagana saa munani n’igice.


text:
Mu minsi ishize mu karere ka Kamonyi n’ aka Ruhango haguye imvura nyinshi yangiza bikomeye ikiraro cyambukiranya umugezi wa Mukunguri ugabanya Umurenge wa Mbuye wo mu karere ka Ruhango n’ uwa Mugina wo mu karere ka Kamonyi.
Abaturage bo muri utu turere duhana imbibi cyane cyane abo muri iyi mirenge bavuga ko kugeza ubu ubuhahirane bwahagaze bitewe n’ uko batakibona uko bambuka uyu mugezi ukunze kugira amazi menshi iyo imvura yaguye.
Ushaka kujya mu karere kamwe muri utu yambutse uyu mugezi wa Mukunguri aha amafaranga y’ u Rwanda ari hagati y’ 100 na 200 abasore baba bahagaze ku gateme gato bawushyizeho.
Aba baturage bavuga ko aya mafaranga batayabona bityo bagasaba ubuyobozi kubakorera iki kiraro mu maguru mashya.
Abambutsa abashaka kwambuka uyu mugezi wa Mukunguri bo bavuga ko nta muntu bishyuza kuwambuka ariko ngo iyo afite umutwaro wo arawishyurira.
Ubuyobozi bw’ Umurenge wa Mbuye busaba abaturage kudakora ingendo zambuka uyu mugezi bukanabizeza ko imvura nigabanuka iki kiraro kizongera kigakorwa.
Imvura iri kugwa muri iyi minsi, benshi mu bakuze bemera ko bayiherukaga mbere y’ imyaka isaga 30, uretse gusenya ibikorwa remezo bitandukanye , iyi mvura imaze guhitana abantu basaga 95 kuva uyu mwaka wa 2018 watangira nkuko byemezwa na Minisiteri ifite ibiza mu nshingano zayo (MIDMAR).


text:
« TUGIYE GUFUNGURA GEREZA ZOSE » : Iyumvire icyo Umunyamakuru Madame SAIDATI MUKAKIBIBI yaganiriye na Padiri Thomas Nahimana.
« Nahimana Thomas ati Perezida Kagame naduha igisubizo tuzahambira utwangushye » …. »kandi nubona twatangiye gusezera abo twabanye uzamenye ko Kagoma yiyemeje gufata ikirere »!
Perezida wa Repubulika aduhaye igisubizo cyiza kitwemerera kuganira twahita duterura utwangushye tugataha. Guhera taliki 28 Mutarama 2016 Delegation iri STANDBY.Niko Kongere ya bigennye. Bitagenze bityo, nubona twatangiye gukora Meetings zo gusezera abo twabanye mu mahanga (i Buruseli, Paris, i Londres, Oslo, Washington DC, Ottawa na Canberra ) uzamenye ko yiyemeje gufata ikirere.Rendez-vous i Kanombe.
IKIGANIRO UMUNYAMAKURU MADAMU MUKAKIBIBI SAIDATI WA MONTJALINEWS YAGIRANYE NA PADIRI THOMAS NAHIMANA, UMUYOBOZI W’ISHYAKA ISHEMA RY’U RWANDA AKABA N ‘ UMUKANDIDA WARYO MU MATORA YA PEREZIDA WA REPUBULIKA YO MU MWAKA WA 2017.
SAIDATI:
Kuwa 28 Mutarama 2016 mwasohoye Itangazo mwifuriza Abanyarwanda umunsi Mukuru wa Demukarasi. Ni kuri uwo munsi kandi mwari mwarabijeje ko muzaba mwatashye mu Rwanda gukorera politiki muri mu gihugu . Uwo munsi ni nawo mwibuka isabukuru y’ishingwa ry’ishyaka Ishema Party . Kuba mutarubahirije gahunda musanga mutaratengushye Abanyarwanda bamwe bari babatezeho demokarasi muvuga ko mu Rwanda itaharangwa?
PADIRI THOMAS :
Mbanje kugusuhuza kandi ngushimira n’iki gitekerezo cyiza cyo kuntumira ngo tuganire. Ku kibazo umbaza rero ndangira ngo ntangarize Abanyarwanda ko tutabatengushye kandi ko tudateze no kubatenguha. Gusa ndabibutsa ko gukorera politiki mu Rwanda muri iki gihe, uri muri Opozisiyo, ari ibintu bisaba ubwitonzi n’ubushishozi bwinshi. Kuri njyewe , gufata indege iva i Paris yerekeza i Kigali ku italiki nziza ya 28 Mutarama 2016 ntibyari ikibazo gikomeye. Gusa hagati aho urwego rusumba izindi rw’Ishyaka ISHEMA ry’u Rwanda rwitwa KONGERE, rwateraniye I Buruseli mu Bubirigi kuva taliki ya 15 kugeza ku ya 17 Mutarama 2016, rwarashishoje rusanga hari intambwe y’ingenzi igomba kubanza kugeragezwa: ni UKUGANIRA n’ubutegetsi bw’u Rwanda buriho muri iki gihe. Icyo kiganiro dusaba ntikigamije gusaba uruhushya rwo kujya guharanira uburenganzira bwacu mu gihugu cyatwibarutse; ntikigamije kandi gusaba imyanya mu butegetsi. Icyo kigamije rero ni iki? Sinshobora guhagurukana ikipe y’Abanyapolitiki ivuye hanze y’igihugu ngo yinjire mu Rwanda nk’aho icyo gihugu kitagira Abayobozi! N’ubwo hari byinshi tunenga imikorere ya Leta iriho, nibura twemera kandi tukihatira kubaha abafite inshingano yo kuyobora igihugu muri iki gihe. Tugize amahirwe bakwerekana ubushake bwo kwemera tukaganira. Tuzi neza ko Abanyarwanda benshi babyakira neza kandi bikaba bishobora kugirira igihugu cyacu akamaro gakomeye. Ndabizi neza ko byagira akamaro. Ubwo rero ngarutse ku kibazo, gutaha kuri iriya tariki byanze bikunze si byo by’ingenzi dore ko n’ ubundi tumaze imyaka myinshi hanze. Nkanjye maze imyaka 10 mu buhungiro. Bibaye ngombwa ko ntegereza ukundi kwezi kumwe cyangwa abiri ariko ibintu bikarushaho gutanga amahoro, ninde waba ahahombeye uretse umwanzi w’Abanyarwanda!
SAIDATI:
Taliki ya 29 Mutarama 2016 Ishyaka Ishema Party ryasohoye irindi tangazo rigaragaza ibyo yise amasezerano yo gukwirakwiza ikinyoma kuri vision 2020, kuki mwategereje kurisohora nyuma yuko mutabashije kuza mu Rwanda ntabwo bwaba ari uburyo bwo kurangaza abanyarwanda n’amahanga ngo bareke kubabaza ahubwo ikinyoma cyanyu cy’uko mutatashye ku minsi mwitangarije ubwanyu?
PADIRI THOMAS:
NK’uko tumaze kubisobanura haruguru uwavuga ko turi mu kinyoma ni uko yaba atazi cyangwa se yirengagiza nkana imikorere y’amashyaka n’amahuriro ya politiki. Urwego rwa Kongere y’ishyaka ni rwo rwonyine rwari rwaragennye italiki ya 28 Mutarama 2016 nk’ umunsi wo kujya gukorera politiki mu Rwanda. Mu gihe urwo rwego nanone rusanze hari ibikenewe bigomba kubanza gushyirwa mu buryo kugira ngo ISHYAKA ISHEMA ry’u Rwanda ribashe kuzuza neza inshingano ryihaye yo gufasha Abanyarwanda kugera kuri demokarasi isesuye binyuze MU NZIRA Y’AMAHORO ISHINGIYE KU BIGANIRO, kandi rukabitangariza rubanda, ikinyoma cyaba ari ikihe?
Naho ku byerekeye gutangaza inkuru igaragaza uko Viziyo 2020 Ishyaka rya FPR ryubakiyeho igihugu ari BARINGA ishingiye ku KINYOMA kandi hakerekanwa n’ibimenyetso bifatika, ni igikorwa kiri mu nshingano zisanzwe z’Ishyaka ryose rya Opozisiyo. Bishatse kuvuga ngo Ishyaka ISHEMA ntabwo ryahagaritse ibikorwa byaryo bisanzwe ngo ni uko ryitegura kujya gukorera politiki mu Rwanda. Nirigera no mu Rwanda rizakomeza guhugura abenegihugu ryerekana aho ibya rubanda bipfira n’ uko ibitagenda neza byakosorwa. Ntaho rero iriya nkuru yaba igamije kurangaza no kujijisha rubanda. N’izindi nkayo ziracyaza .
SAIDATI:
Bimaze kugaragara ko amashyaka akorera hanze y’u Rwanda aho kugira ngo yuzuzanye yitana bamwana ibyo tukabishingira ku bimaze iminsi bitambuka muterana amagambo na Plate Forme y’ amashyaka 5 . Mwadusobanurira Impamvu zabyo n’ikibitera ku ruhande rwanyu?
Ese mubona ibyo byaha Abanyarwanda ikihe cyizere cy’ubumwe n’ubwiyunge mu gihe mutabashije kwiyunga kandi mwese mu ntego murangaje imbere ari uguhuza Abanyarwanda?
PADIRI THOMAS :
Kugira amashyaka menshi atavuga rumwe si umuvumo ahubwo ni umugisha. Guha urubuga abatavuga rumwe niho haturutse ingufu zikomeye zatumye ibihugu by i Bulayi n ‘Amerika bigera ku mahoro n’iterambere rirambye baryoshyemo muri iki gihe. Guterana amagambo ubwabyo si ikibazo ahubwo ni inshingano ku mashyaka ya politiki! Abatemerewe gutekereza nibo bonyine badashobora guterana amagambo, mbese nk’uko bigendekera abaturage bayobowe n’ingoma y’igitugu n’iterabwoba. Ahubwo icyo dukwiye kwinengaho nk’abanyapolitiki b’abanyarwanda ni ukudaterana amagambo bihagije. Impamvu zibitera ni nyinshi ariko reka tuvugemo ebyiri z’ingenzi. Iya mbere ni ukubura URUBUGA rukwiye,iya kabiri ibitera ni uko benshi muri twe batagize amahirwe yo guhabwa uburere bubemerera KUGANIRA mu mutuzo no KUJYA IMPAKA (DEBAT) n’abo batabona ibintu kimwe! Abafaransa babivuze neza ngo kujya impaka bitanga urumuri : » Du débat jaillit la lumière ». Niba ukuvuguruje wese ugomba kumufata nk’umwanzi ndetse byarimba ukabatura intwaro ivusha amaraso ukamutsinda aho, urabyumva ko politiki y’abanyarwanda ari aho ikunze gupfira. Abakora politiki bakaba mbarwa kuko ikibuga ikinirwamo cyahinduwe isura kikaba ari » très dangereux « . Ushaka kumva impamvu twiyemeza gukora politiki duharanira kurengera inyungu rusange ariko twahindukira tugasanga abo mu miryango yacu n’abayoboke b’amashyaka yacu bakegeswe amajosi, yahera aho ! !! Ibi rero nibyo twebwe abo muri « Nouvelle Génération » twifuza guhindura, politiki ikaba inzira itagendwa n’abajura n’abicanyi gusa, ahubwo abarusha abandi umutima muzima kandi bashoboye kurengera inyungu za rubunda akaba aribo bagirirwa icyizere bagashingwa kuyobora igihugu, binyuze mu matora adafifitse. Rubanda iramutse ibyiyemeje byagerwaho.
Naho kubaka ubumwe n’ubwiyunge bw ‘abanyarwanda si ukubarundira bose mu kizu kimwe baboshye amaguru n’amaboko ngo ni ukugira ngo hatagira ugirira undi nabi. Toza Abanyarwanda kubana no kubahana mu budasa bwabo. Bareke bishyire hamwe bagendeye ku bibahuza byubaka. Icy’ ingenzi ni uko Leta yubahiriza inshingano yayo yo gukiranura mu butabera abatandukiriye bakajya kubangamira uburenganzira bw ‘abandi. Naho ubundi Idéologie y’ubumwe n’ubwiyunge itambutswa n’INKOTANYI muri iki gihe ntawe utabona ko irimo akabazo, ikwiye kuvugururwa mu maguru mashya.
SAIDATI:
Akenshi Abataripfana iyo bafashe ijambo bavuga ko politiki y’imiyoborere y’igihugu , amajyambere n’ imibereho myiza yubakiye ku makabyankuru. Igishya muri plan d’action yanyu muzanye ku byo munenga ni ikihe kizatuma abaturage babagirira icyizere?
PADIRI THOMAS :
Nibyo koko dukunze kwemeza ko Iterambere riririmbwa muri iki gihe ririmo amakabyankuru menshi ndetse n’ibinyoma bitari bike. Niba ushaka kumenya koko niba rubanda yaravanywe mu bukene nk’uko biririmbwa, jya iwanyu mu giturage, uzenguruke igihugu cyose, mu Ntara zose, mu Turere twose, mu Mirenge yose, mu Tugari twose no mu Midugudu yose, urebe uko abaturage babayeho : ntutangazwe n’ubwinshi bw’ahahoze ari abakire ubu bashubijwe ku isuka; witegereze uko Mwalimu afashwe nabi; ntiwibagirwe kubarura abamaze imyaka irenga 20 akadobo karabumiye ku mutwe; witegereze ubwinshi bw’urubyiruko rwandagaye rutagira icyo rukora; usozereze mu ma gereza uratangazwa n ‘ umubare w’amaboko yakagombye kubaka igihugu ahashyinguye. Uteranye imibare, ukomereze ku ijanisha, wirebere ukuntu abaturage bagera kuri 85% batazi icyo ijambo ITERAMBERE risobanura kuko bo babayeho mu bukene n’ubutindi!
Uko twe tubibona, Ishyaka rya FPR riri ku butegetsi ryahisemo kwemeza isi ko u Rwanda ari abaherwe b’i Kigali gusa! !! Igishya gikomeye Abataripfana tuzanye , tugerageje kubivuga muri make : ni uko dushaka kubaka iterambere ritibagirwa n’umuturage wo hasi mu Kagari!Umushinga wacu ukubiye mu nyandiko twise “MES 30 PROPOSITIONS” njye nk’umukandida w’ishyaka ISHEMA nzageza kuri rubanda igihe cyo kwiyamamaza nikigera. Mbere na mbere turashaka kuzashingira byose mu kuvugurura ISHURI, uburezi bugahabwa IREME. Bityo ruriya rubyiruko (Nouvelle Génération )rwandagaye kandi ruremerewe n’ubushomeri rukigishwa imyuga igezweho ndetse rugahabwa ubushobozi buhanitse bwabakingurira n’imiryango ku isoko mpuzamahanga ry’umurimo. Abana bacu bakaba bakoroherezwa kujya gukora akazi mu bihugu bindi by ‘Afurika ndetse n ‘ Ibulayi, Amerika na Aziya bityo bagatunga imiryango yabo yasigaye mu gihugu ndetse bakagira uruhare mu mushinga iteza imbere Urwababaye. Aho gushyira ingufu mu guteza intambara z’urudaca mu bihugu duturanye tuzagirana imishyikirano n’ ibihugu byose byo mu Karere k’Ibiyaga Bigari kugira ngo Abana bacu baharonke imirimo ibafitiye akamaro. Tuzafungura imiryango ya za Gereza, kugira ngo bose bahabwe andi mahirwe yo kugira uruhare mu kubaka U Rwanda rwa twese. Abacuruzi bazahabwa ubwisanzure, « Monopoles zififitse » zikurweho. Tuzubaka demokarasi y’umwimerere yitwa « Demokarasi y’Impanga » izatanga umuti ukenewe w’ikibazo cy’ubusumbane n’umwiryane hagati y’amoko cyane cyane hagati y’Abatutsi n’Abahutu. Tuzaca Iterabwoba, Abanyarwanda bose bishyire kandi bizane mu Rwababyaye, batozwe umuco wo kuganira no kuvuga ikibari ku mutima badakebaguzwa.
SAIDATI :
Mu Itangazo mwashyize ahagaragara ku wa 28 Mutarama 2016 mugira muti “ntidushaka kuza mu Rwanda nk’abagabye igitero” ! Ko muri abanyarwanda kuki mwumva ko ikipe y’abantu batarenze 10 yaza ari igitero kandi mutashye iwanyu ari uburenganzira bwanyu?
PADIRI THOMAS :
Ni koko iyo umuntu umwe atashye mu gihugu cye ntabwo akenera kubitangaza mu binyamakuru . Gusa nk’uko ubivuga, twe tuzaza turi IKIPE itaje kwitemberera mu Rwanda. Tuzaza turi Abanyapolitiki baje bafite intego yo kwimenyekanisha ku Banyarwanda, tuganira nabo, twumva ibyifuzo byabo, tubabwira kandi natwe umushinga mwiza tubafitiye. Gusa rero tuzi ko iyo gahunda yacu n’iyo yaba nziza ite atari yo yonyine iri mu gihugu. By’umwihariko hari abari ku butegetsi batubona nk’abakeba, kandi ibyo ubwabyo si icyaha niyo kamere ya politiki. Abo nibo tugomba kugerageza kuganira , abo nibo tugomba kubanza kwimenyekanishaho bwa mbere. Nibo dushaka kwitwararikaho kuko twabonye nyine uko bakiriye abatubanjirije! Aho Victoire Ingabire ari turahazi. Uko byagendekeye Faustin Twagiramungu ntitubiyobewe. Mu rugero byaduturukaho turashaka kwirinda guta igihe mu mahane atari ngombwa. Ngiyo impamvu dushaka kubanza kuganira nabo.
SAIDATI :
Ikibazo cyanjye cya nyuma, mwagaragaje ko muri gukora imishyikirano na Leta y’u Rwanda kugirango mutahe ntawe mubangamiye. Niba atari ibanga ni iki mwasabaga? Niba se mwaravuganye, ni iki mutumvikanyeho cyababereye inzitizi kikababuza gutaha kuwa 28 Mutarama 2016?
PADIRI THOMAS :
Muri Kongere yacu twafashe icyemezo cyo kwandikira no koherereza Perezida wa Repubulika ibaruwa. Icyakora twayitanze dutinze kuko uwitwa Olivier NDUHUNGIREHE, Ambasaderi mushya w’u Rwanda i Buruseli mu BUBILIGI yadutengushye cyane. Yabanje kudushuka ko ashobora kuzayitugereza kuri Nyakubahwa Perezida wa Repubulika, nyuma amaze kudutesha icyumweru cyose biza kugaragara ko aryama ahindukira, bityo tumaze kubona ko atari umugabo ukwiye kwizerwa duhitamo gutuma Yakobo KABARE, Ambasaderi w ‘ u Rwanda i Paris mu Bufaransa, ubu tukaba twizera ko ubutumwa bwacu yabusohoje. Mu gihe rero tugitegereje igisubizo cya Perezida wa Repubulika, ntabwo dushobora kumenyesha itangazamakuru ibyo twamwandikiye. Si umuco mwiza.
SAIDATI :
-Nk’umunyapolitiki uteganya kuza mu Karere uratekereza iki ku bibera i Burundi ?
PADIRI THOMAS:
Ibibera i Burundi birababaje cyane. Iyo ubonye inzu y’umuturanyi ifashwe n’inkogi ibyiza wamutabara aho kumutererana cyangwa kumusonga kuko bitabaye ibyo bwacya hagafatwa iyawe. Niba koko Leta y’u Rwanda ifite uruhare mu kurema , gutoza, no gushyigikira imitwe ihungabanya umutekano mu Burundi nk’uko bivugwa mu ma raporo atandukanye biragayitse ndetse bikwiye guhagarara mu maguru mashya.
SAIDATI : Mu gusoza ni ubuhe butumwa mwaha abazasoma Mont Jali News? Ese murateganya kuza mu Rwanda ryari ko umwana ujya iwabo ntawumutangira mwese ko muri abanyarwanda?
PADIRI THOMAS:
Uzambwirire Abanyarwanda uti ABATARIPFANA ni abana beza cyane, bafite ibitekerezo byiza, bafite ubwenge n’ubushake bwo gutanga umuganda wabo mu kubaka igihugu cy’amahoro giha amahirwe angana abana bacyo bose. Gusa uzanabambwirire ubateguze hakiri kare ko Abataripfana bafite akageso : » Aho kuryamira ukuri bahitamo kuryamira ubugi bw’intorezo « ! Uzabatubwirire ko tuje tutari abantu bafunze imitwe, icyo tugamije si ukubaka Itsinda ry’abashotoranyi, ikituzinduye ni ugukora Opozisiyo yubaka kandi ishishikajwe no kurengera inyungu rusange z’Abanyarwanda bose nta vangura (Opposition ouverte et constructive ).
SAIDATI:
Ni iyihe plan d’ action nshya mufite nyuma y’uko iyo mwari mufite le 28 Mutarama 2016 ihindutse?
PADIRI THOMAS :
Perezida wa Repubulika aduhaye igisubizo cyiza kitwemerera kuganira twahita duterura utwangushye tugataha. Guhera taliki ya 28 Mutarama 2016 Délégation yacu iri STANDBY. Niko Kongere ya bigennye. Bitagenze bityo, nubona twatangiye gukora Meetings zo gusezera abo twabanye mu mahanga (i Buruseli, i Paris, i Londres, Oslo, Washington DC, Ottawa na Canberra ) uzamenye ko Kagoma yiyemeje gufata ikirere. Rendez-vous i Kanombe. Imana iguhe UMUGISHA.
SAIDATI : MURAKOZE.
Source : Mont Jali News


text:
Niba uri umukobwa ufite umukunzi udatekereza ejo hanyu hazaza, ushaka ubuzima bworoshye gusa; dore bimwe mu biranga imyitwarire ye nk’uko tubikesha urubuga Metro rwo mu Bwongereza.
1. Muhura mugiye gukora imibanano mpuzabitsina gusa
Mukobwa, nubona umuhungu mukundana ashishikazwa gusa no gukorana nawe imibonano mpuzabitsina, adatinya kugusaba kuyikora atitaye ku ho muri, uzamenye ko uwo musore ntacyo azakugezaho.
2. Akunda kugukorakora aho muri hose
Burya gukoranaho ku bantu bakundana ni byiza, gusa umuhungu mukundana nashaka kugukoraho cyane mwagiye nko mu birori runaka kugeza ubwo anashaka gukora ku myanya y’ibanga, uzamwitondere. Nta gaciro azaba aguha, ibye ni ukukwishimishirizaho gusa.
3. Ntiyita ku kumenya aho ukora
Nta bintu by’ibiganiro byinshi aba yumva yagirana nawe, ntashaka kumenya aho ukora cyangwa abo mukorana, ntakubaza uko wiriwe mu kazi, icyo aba ashaka gusa ni uko muhura mukaryamana.
4. Akubaza niba utari mu mihango mbere y’uko umusura
Iyo mufitanye gahunda yo guhura cyane cyane uri bujye kumusura, araguhamagara akakubaza niba uri mu mihango, wamubwira ko ariko bimeze akakubwira ko atari kuboneka.
5. Iyo urwaye ntakuvugisha
Ubusanzwe inshuti ni ikuba hafi mu bibi n’ibyiza. Ni iguhumuriza urwaye ikamenya uko uraye n’uko uramutse. Umusore utakwitayeho, uzamumenya urwaye, kuko niba telefone ye yahoragamo umuriro, uzamuhamagara wumve itariho, ninabaho yange kukwitaba cyangwa akubwire ko ahuze.
6. Ntakwerekana mu nshuti ze cyangwa mu muryango
Uzasanga yirinda ko inshuti ze zasanga muri kumwe, ndetse ntihagire n’umuntu wo mu muryango we akwereka. Mbese, ni we uba uzi gusa.


text:
ITANGAZO: GUHAMAGARIRA ABASHAKA KWIBUKA ABAVICTIMES B'AMOKO YOSE N'UTURERE TWOSE BAZIZE KWITANGIRA KUZANA REPUBLIKA N'UBWIGENGE MU RWANDA, TUZIRIKANE KANDI TWIBUKE NANONE ABAYOBOZI N'ABATURAGE BASANZWE B'IMISOZI YOSE BYARANGIYE BARI MUBENDAGA KWICWA CYANGWA KUGIRIRWA NABI. TUZIRIKANE KO IKI GIKORWA NIGITEGURWA NEZA KANDI KIGATEGURWA NA BOSE KIZUNGA ABANYARWANA BOSE (Abahutu n'abatutsi, abakiga n'abanyanduga n'abandi banyarwanda) KUKO REPUBLIKA N'UBWIGENGE NI IBINTU BYITANGIWE N'ABANYARWANDA BOSE KUGIRANGO BIBEHO MU RWANDA
No comments:
Post a Comment
Muvandimwe, nshuti ya SHIKAMA, turagushimira cyane umuganda utanga wo kubaka URWANDA rushya ubinyujije mu bitekerezo byawe( Komanteri). Kugirango turwanye urukungu rw'Agatsiko ni ngombwa ko buri komanteri ibanza gusuzumwa. Yohereze, irahita ijya ku rubuga mu minota mike niba idatandukira( kuvuga ibitajyanye n'inyandiko), itukana, cyangwa yuzuyemo uburere buke.
Wipfusha komanteri yawe ubusa ukoresha "ANONYMOUS", himba izina urikomeze kuko hari ibihembo mu Kuboza 2016 ku bantu 3 bazaba babaye indashyikirwa mu gutanga ibitekerezo. Dukomeje kubashimira ubwitange n'umurava muhorana. IMANA Y'I RWANDA ihorane namwe iminsi yose.
Dg NKUSI Yozefu
www.shikamaye.blogspot.com
Uharanire ko Ukuri gusimbura ikinyoma.
Email: mahoriwacu@gmail.com; tel: +4745564355


text:
Rimwe na rimwe ushobora kubona amaso yawe yabaye umutuku ndetse ukaba wagirango si ayawe, bamwe bagatangira kukwibazaho bakeka ko waba unywa itabi, gusa bibaho gutukura amaso ndetse rimwe na rimwe bikajyana no kubyimba cyangwa kuyabyiringira.
Hari impamvu nyinshi zishobora gutera amaso gutukura. Muri iyi nkuru rero tugiye kurebera hamwe zimwe mu mpamvu zishobora gutera gutukura amaso ndetse n’ubufasha.
Dore rero zimwe mu mpamvu zitera gutukura amaso:
1. Kunywa itabi: Kunywa itabi bigendana no kurwara indwara zinyuranye zifata mu buhumekero, umutima na kanseri. Si ibyo gusa kuko abarinywa banagira ikibazo ku maso yabo kuko ahora atukuye ndetse banasaza amaso vuba ugereranyije n’abatarinywa. Umuti wabyo ntawundi ni ukurireka kuko n’ubundi nta keza karyo.
2. Urumogi: Ushobora kutanywa itabi ariko ukaba unywa urumogi. Mu rumogi habamo ikinyabutabire cyitwa THC (Tetrahydrocannabinol) kikaba kizwiho gutera imitsi kurega bigatuma amaraso areka mu maso bigatwara kandi amasaha menshi ngo bikire..Aha naho ntawundi muti uretse kureka urumogi.
3. Kudasinzira: Amaso atukura, abyimbye ni ikimenyetso cyo kudasinzira neza. Ushobora kudasinzira neza kubera akazi, kubura ibitotsi, indwara cyangwa indi mpamvu harimo no kurara mu tubyiniro. Aha abenshi iyo bucyeye bitabaza imwe mu miti ishyirwa mu maso ngo agarure kuba umweru nka Visine na Minhavez, nyamara inama nziza ni ugufata umwanya ukaruhuka ukaryama ugasinzira neza kuko birikiza iyo wabashije gusinzira neza. Imiti si myiza mu gihe nta burwayi bwihariye ufite.
4. Zimwe mu ndwara z’amaso: Hari indwara zinyuranye z’amaso ziyatera gutukura harimo amaso azwi nk’amarundi, ndetse n’ubundi burwayi bunyuranye bw’amaso burangwa n’ibimenyetso binyuranye harimo no gutukura kwayo. Ibi byose kubivura havurwa indwara kuko iyo ikize no gutukura birakira.
5. Urumuri rw’ibikoresho by’ikoranabuhanga: Gukoresha cyane ibikoresho bifite urumuri bitanga nka televiziyo, mudasobwa, telefoni nabyo bizwiho gutera amaso kunanirwa maze agatukura. Impamvu ibitera kenshi ni uko iyo turi kurebamo duhumbya gacye nuko bikagabanya ububobere bw’amaso, ingaruka ikaba kwa gutukura. Niba akazi ukora kagusaba gukoresha ibi bikoresho usabwa kujya unyuzamo buri minota 30 ukaba ubigiye kure byibuze iminota yindi hagati ya 2 na 5. Niba ari telefoni yo byibuze buri minota 15 usabwa kuba uretse kuyirebamo ahubwo ugakora umwitozo wo guhumbaguza kugirango amaso yongere abobere.
Ese waba ushaka kugira amaso ameze neza ndetse no gukira indwara z’amaso?
Ni byiza gukurikiza inama twavuze haruguru, ariko ushobora kuba ushaka kwirinda indwara z’amaso ndetse no kugira ngo amaso yawe adatukura. Ubu rero habonetse inyunganiramirire zikoze mu bimera ndetse n’imiti, zifasha amaso yawe gukora neza ndetse zikavura indwara z’amaso. Muri zo twavugamo nka: I Power Capsule,B-Carotene capsule,Multivitamin capsules,……. Zirizewe ku rwego mpuzamahanga kuko zibifitiye ibyemezo mpuzamahanga nka: FDA: Food and Drug Administration,n’ibindi.
Uramutse ukeneye izi nyunganiramirire ndetse n’iyi miti y’amaso wahamagara kuri 0789433795/0726355630 cyangwa ukaba wagana Horaho Life aho ikorera kwa Rubangura muri Etage ya 3, mu muryango wa 302.Ndetse wanasura urubuga rwabo arirwo www.horahoclinic.rw.


text:
Mu buzima busanzwe abantu baratandukanye bitewe n’imiterere, umuco cyangwa se ubuzima bwabo babayemo, ibi bikaba bimwe mu bibatera no kurakara ku buryo butandukanye ndetse no kurakazwa n’impamvu zitandukanye by’umwihariko abahanga mu myitwarire y’urukundo bemeza ko abahungu bari mu rukundo hari ibyo bahuriraho bibarakaza iyo bikozwe n’abakobwa bakundana
Impuguke mu gihugu cy’u Bufaransa by’umwihariko umuganga witwa Leleu, avuga ko nyuma yo gukora ubushakashatsi yasanze abahungu bari mu rukundo bakunda kurakazwa cyane n’ibi bintu birindwi tugiye kubagezaho.
1. Kuba umukobwa bakundana yisuzugura
Ngo kwisuzugura no kwishyira hasi ni kamwe mu tumenyero tw’abagore bamwe na bamwe cyangwa se kwitinya no kutigirira icyizere. Iyi myitwarire rero iyo mukundana n’umuhungu ntaba akiyigushakaho kuko ngo hari ubwo igutera kwifata nabi, kwigira nk’umunyamahanga imbere ye kandi we aba yumva mwakwisanzuranaho.
2. Gusesengura ibintu cyane
« Ejo yanyise cheri ampamagaye cyangwa anyitabye none uyu munsi ntabyo yanyise. Ibyo bisobanura iki ? Ntabwo akinkunze nka mbere se,….?” Uru ni urugero ngo rushobora gutera umukobwa kwibaza no gusesenguramo byinshi ariko burya ngo abahungu bo iyo bumva nta kibazo gihari hari ibintu byinshi bavuga batabyitayeho. Iyo rero umuhungu ngo ukunda kumugarura ku bintu byashize kera wabigize ikibazo biramubangamira bikanamutera gutangira kukwikandagiraho akumva ubwisanzure yihaga imbere yawe buragenda bushira, kubera ko abahungu bakunda ubwisanzure mu rukundo rw’ukuri, ibi ngo ntibabikunda na gato.
3. Kuvuga imibanire yawe n’umuhungu mukundana cyane cyane umuvugaho n’abandi bakobwa bagenzi bawe
Ngo abahungu ntibakunda na mba ko abakobwa bakundana bamenera abandi bakobwa bagenzi babo imibanire yabo mu rukundo. Kubera ko mu rukundo habamo amabanga menshi cyane kandi y’umwihariko umukobwa utazi kugirira ibanga umukunzi we ntabwo abahungu bamwishimira.
4. Kubaca mu ijambo
Igihe umuhungu abwira umukobwa bakundana aba ashaka ko amutega amatwi kandi akamwereka ko amwitayeho. Akenshi abahungu iyo bari kubwira abakunzi babo ibintu bigaragara ko nta rwenya babifitemo babababihaye agaciro aka�a ari nayo mpamvu bataba bashaka ko abakunzi babo babwira batarangara cyangwa ngo babace mu ijambo. Iyo weretse umuhungu ko witaye ku byo ari kukubwira bituma agera kure akakubwira n’andi mabanga ye menshi ndetse ntanatinya kukubwira n’ibyuyumviro bye ariko iyo umweretse ko utamwitayeho ni ha handi ashaka noneho undi abitsa amabanga yari yarakugeneye, uwo abona ko amwumva kandi amwitayeho.
5. Kubabaza ibibazo byo kubapima cyangwa kubagerageza
Urugero niba muhuye n’umukobwa ukabona amurebyeho gato, ugahita umubaza ngo “Uriya mukobwa si mwiza ? Njye ndi mubi kuri we ? ’’
6. Kwigira umukobwa w’umunyamahane
Umukobwa uhora mu makimbirane n’abo babana, bakorana,… iyo afite umuhungu bakundana biramurakaza na cyane iyo amenye ko ayo makimbirane aturuka ku mukunzi we.
7. Kubeshya
Umuhungu ugukunda by’ukuri, nta na rimwe ajya yifuza kubona wamubeshye kuko iyo umuhungu agukunda atakubeshya kandi yumva urukundo agufitiye ruhamanya n’umutima we, iyo umubeshye cyangwa ukabigerageza biramuhungabanya cyane kubera imabaraga aba agutakazaho yaba mu bitekerezo, mu mishinga, mu bikorwa, ngo babigereranya no kumuca umugongo.
Ngo burya ibyiza nuko niba uguye mu ikosa wirinda kumubeshya ukamubwiza ukuri ukamusaba imbabazi uhozaho igihe we yanze kuziguha kubera urukundo agera aho akaguha imbabazi agiriye urukundo agufitiye.
Alice UMWALI/Umubavu.com
KBS ibyo byo ni ukuri gusa abakobwa benshi bafite ingeso zo kubeshya uwabibavanamo byose byakemuka kuko byose biva mukubeshya
Ivyo twita urukundo ntabwo arirwo rwukuri
Nonese iyo umusabye imbabazi akanga urakomeza ugahatiriza
Nonese iyo umusabye imbabazi akanga urakomeza ugahatiriza


text:
Barinubira ivuriro ritabafasha kuboneza urubyaro
Abaturiye Ikigo Nderabuzima cya Congo-Nil, mu Murenge wa Gihango mu Karere ka Rutsiro baravuga ko babangamiwe no kutahabona serivisi zo kuboneza urubyaro.
Ngo bagana iryo vuriro bashaka ko bafashwa kuboneza urubyaro mu buryo bwa kizungu maze ubuyobozi bw’ivuriro bukababwira ko binyuranyije n’imyemerere yabo, ahubwo bakabakangurira gukoresha uburyo bwa gakondo bwo kubara iminsi y’uburumbuke.
Nyiransengimana, umwe mu bo twaganiriye, agira ati “Turabangamiwe cyane rwose, iyo tuje aha (ku ivuriro) banga kudufasha kuboneza urubyaro mu buryo bwa kizungu bakadutegeka kubara kandi bigoye! Ushobora no kwibeshya mu mibare!”
Undi utashatse kwivuga izina ukora ku karere, na we ati “Abaturage barabarenganya kubara ntibabishobora, natwe twitwa ko tujijutse kandi twashobora kubara dukoresha ubu buryo bwa kizungu kuko ibihe birahinduka wakwibeshya. Ubu njye iyo igihe kingeranye njya Rubavu kuko ari ho nkomoka cyangwa nkajya Muhanga.”
Soeur Beatrice Maniraguha, uyobora iri vuriro, na we yemeza ko koko kuboneza urubyaro mu buryo bwa kizungu batabyemera ariko ko kubufatanye n’ivuriro ribegereye rya Kibingo babafashiriza abaturage bari muri zone y’ivuriro.
Ati “Ntabwo twemera kuboneza urubyaro mu buryo bwa kizungu ariko hari uburyo tubafasha, ariko tutabikoreye ku ivuriro.
Abaturage batugannye tubagira inama zo gukoresha uburyo gakondo ababyemeye tukabafasha ariko abashaka ubwa kizungu dufite ubufatanye n’ivuriro rya Kibingo bakabafashiriza mu murenge no mu tugari abo baturage batuyemo.”
Umuyobozi w’Akarere ka Rutsiro Wungirije ushinzwe Imibereho Myiza, Butasi Jean Herman, na we akomeza gushishikariza abatuye Rutsiro kwizera abajyanama b’ubuzima kuko babihuguwemo ntibatakaze umwanya bajya ku mavuriro.
Mu Karere ka Rutsiro hari amavuriro arindwi y’Abihayimana harimo atanu ya Kiliziya Gatolika, rimwe ry’Ababatisita na rimwe ry’Abadivantisiti koneraho Ibitaro bya Murunda bya Diyoseze ya Nyundo, yose akaba atemera kuboneza urubyaro mu buryo bwa kizungu.